Vakalougatataki o Marica ena Nona Vakabauta | Vakabauta Dina\n1. Vakamacalataka na lolosi i Marica kei na vuna.\nE RAITAYALOYALOTAKA o Marica na vatu e sogota tu na ibulubulu kei ganena. Na nona rarawa e vaka ga ni bikai tu ena dua vatu bibi qai batabata. E sega ni vakabauta ni sa takali na ganena lomani o Lasarusa. Na ka kece e nanuma o Marica me baleta na va na siga sa oti a takali kina o ganena e vaka ga na tadra vua.\n2, 3. (a) Na cava e rairai yacovi Marica ni raici Jisu? (b) Na cava e kilai me baleti Marica ena veika e tukuna?\n2 Ia qo sa duri tu e matana na turaga erau veivolekati sara kei Lasarusa. Sa qai rarawa ga vakalevu o Marica ni raici Jisu tale, ni o koya duadua ga e rawa ni vakabulai ganena. Ia e lomavakacegu o Marica ni tiko kei Jisu ena delana ena taudaku ni taoni o Pecani. E vakayaloqaqataki koya ena gauna lekaleka oya na nona raica e matai Jisu na yalololoma kei na kauai dina. E taroga o Jisu na taro ena uqeti Marica me vakasamataka vakabibi na nona vakabauta kei na nona inuinui me baleta na veivakaturi. Na nodrau veivosaki qori a lutu mai gusui Marica na itukutuku bibi duadua me bau cavuta: “Au vakabauta ni o kemuni ga na Karisito na Luve ni Kalou, o koya ena lako mai vuravura.”—Joni 11:27.\n3 E vakasakiti dina na vakabauta i Marica. Na itukutuku lekaleka eda wilika ena iVolatabu me baleti koya ena vakaukauataka na noda vakabauta. Meda kila se rawa vakacava qori, meda raica mada na imatai ni gauna e volatukutukutaki kina ena iVolatabu o Marica.\n‘Lomaocaoca Qai Nuiqawaqawa’\n4. E duatani vakacava na vuvale i Marica, e vakacava tu nodrau veitokani kei Jisu?\n4 Ena vica na vula yani e liu, a se bula voli o Lasarusa qai sega ni tauvimate. Sa vakarau tadu mai nona vale e Pecani na vulagi dokai duadua, o Jisu Karisito. E duatani toka na vuvale qo, eratou sa uabula kece na veiganeni o Lasarusa, Marica kei Meri, ia ratou se tiko vata ga. Era nanuma eso na dauvakadidike ni rairai qase duadua vei ratou na le tolu o Marica, ni rairai dau qaravi ira na vulagi qai cavuti e liu na yacana ena so na gauna. (Joni 11:5) E sega ni kilai a bau vakawati e dua vei ratou se sega. Eda kila ga ni ratou veitokani voleka kei Jisu. Ena nona cakacaka vakaitalatala voli e Jutia, na vanua e cati qai saqati vakalevu kina, e dau vakaicili o Jisu ena nodratou vale na veiganeni. E sega ni vakabekataki ni a marautaka vakalevu qori, ni vakila kina na vakacegu kei na veitokoni.\n5, 6. (a) Na cava e rui ososo kina o Marica ena veisiko qo i Jisu? (b) Na cava e cakava o Meri ni tiko e vale o Jisu?\n5 E dau ogaoga o Marica ena qaravi ni nodratou itikotiko kei na nodra vakacegui na vulagi. Ni mamakutu, e rairai dau ogaoga ena levu na ka. Qori tale ga na ka e cakava ni veisiko yani o Jisu. E nanuma me vakarautaka e vica na mataqali kakana vua na nona vulagi dokai, kei na so tale na nona lewenisala. E bibi dina ena gauna oya na veikauaitaki. Ni yaco mai e dua na vulagi, e dau kidavaki ena iregu, luva na nona ivava, vui na yavana qai lumuti na uluna ena waiwai boivinaka. (Wilika Luke 7:44-47.) E kena ivakarau me qaravi vinaka na vulagi, na vanua e moce kina kei na ka me kania.\n6 E levu na cakacaka me rau cakava o Marica kei Meri me baleta na nodratou vulagi dokai. E vukei tacina taumada o Meri, e nanuma ni vinaka cake na nona dau veinanumi kei na nona vakasamataka vinaka na ka. Ia e veisau qori ni yaco mai o Jisu. E vakayagataka vinaka na gauna qori o Jisu me vakavulici ira kina na tiko e kea! E duidui sara vei ira na iliuliu ni lotu ena gauna oya o Jisu ni dau dokai ira na yalewa qai vakavulici ira me baleta na Matanitu ni Kalou, na usutu ni nona cakacaka vakaitalatala. E gauna marautaki dina vei Meri, a dabe e matai Jisu qai vakarogoca na ka kece e tukuna.\n7, 8. Na cava e yalokatakata kina o Marica, e qai vakaraitaka vakacava?\n7 Sa wacava na nona yalokatakata o Marica ni raica qori. Ni levu na kakana me vakarautaki qai tu na cakacaka tale eso me caka vei ira na vulagi, sa qai levu ga na nona nuiqawaqawa kei na nona kauai ena ka e cakava o tacina. Ni cumuwaqara na cakacaka qai raici tacina ni dabe toka ga qai sega ni veivuke, vakacava e damudamu na matana, vakaraitaka na nona vuturi se matacudrucudru? E sega ni kurabuitaki ke cakava qori. Ena sega ni rawa ni cakava duadua o Marica na cakacaka kece oya!\n8 Ni sa sega ni kinoca rawa o Marica na nona rarawa, e mani tukuna yani vei Jisu: “Turaga, e sega ni dua na ka vei kemuni nona biuti au duadua o taciqu meu qai cakava kece tu na cakacaka o yau? Ni kaya mada vua me mai vukei au.” (Luke 10:40) E rogo kaukaua dina na vosa oya. Eso era vakadewataka na taro qori me: “Turaga, oni sega ni kauai . . . ?” Mani kerei Jisu o Marica me vakatalai Meri me vukei koya.\n9, 10. (a) Na cava e qai tukuna vei Marica o Jisu? (b) Eda kila vakacava ni sega ni cata o Jisu na ogaoga i Marica?\n9 De dua e kurabuitaka o Marica na ka e tukuna o Jisu, me vakataki ira ga e levu na dauwili iVolatabu. E tukuna vakamalua vua: “Marica, Marica, o sa lomaocaoca o qai nuiqawaqawataka e levu na ka. E vica ga na ka e gadrevi, se dua ga. E digia o Meri na ivotavota vinaka ena sega sara ni kau tani vua.” (Luke 10:41, 42) Na cava na ibalebale ni vosa i Jisu? E kaya ni kauaitaka ga na veika vakayago o Marica? E nanuma ni sega ni bibi na nona ogaoga ni vakarautaka na kakana?\nNi ‘lomaocaoca qai nuiqawaqawa,’ a ciqoma o Marica na nona vakadodonutaki ena yalololoma\n10 Sega. E kila vinaka o Jisu ni ka e cakava o Marica e vu mai lomana qai caka ena loloma. E sega tale ga ni nanuma ni cala na kena vakarautaki e dua na kakana levu me baleti ira na vulagi. Ena dua na gauna e liu, a tiko tale ga o Jisu ena vale i Maciu me vakayagataka e dua na “kakana levu” a vakarautaki ena vukuna. (Luke 5:29) E sega ni tukuni tiko eke na kakana a vakarautaka o Marica, na ka ga e vakaliuca. Ni kauai ga ena levu ni kakana me vakarautaka, sa sega ni vakasamataka kina na ka e bibi cake. Na cava oya?\nA marautaka o Jisu na veikauaitaki i Marica ni vu mai lomana qai caka ena loloma\n11, 12. E yalololoma vakacava nona vakadodonutaki Marica o Jisu?\n11 E tiko sara ga ena nodratou vale o Jisu na Luvena duabau na Kalou o Jiova me vakavulica na ka dina. Qori e bibi cake mai na kakana totoka kei na veika tale eso e vakarautaka o Marica. E rarawataka o Jisu ni sa calata tiko o Marica na veika vinaka me vakatitobutaki kina na nona vakabauta, ia e tu vei Marica na dodonu me vakatulewataka na ka e vakaliuca. * E sega ga ni dodonu me vakatulewataka na ka me vakaliuca o Meri.\n12 E mani vakadodonutaki Marica ena yalololoma o Jisu ni cavuta vakamalua toka na yacana me ruru kina na nona cudru, qai vakadeitaka vua ni sega ni gadrevi me ‘lomaocaoca se nuiqawaqawataka e levu na ka.’ Sa na rauta ke vakarautaki e dua se rua na mataqali kakana rawarawa ga, vakauasivi ni tu na kakana vakayalo me vakayagataki. Ena sega gona ni kauta tani vei Meri na “ivotavota vinaka” e sa digia, oya me vuli vei Jisu!\n13. Na cava eda rawa ni vulica ni vakadodonutaki Marica o Jisu?\n13 E levu na ka era rawa ni vulica na imuri i Karisito nikua ena itukutuku lekaleka ni veika a yaco ena nodratou vale o Marica. Me kua mada ga ni dua na ka e vakalatia na noda sasaga meda kila na Kalou. (Maciu 5:3) Eda na via vakadamurimuri Marica ena nona yalovinaka kei na nona mamakutu, me kua ga ni ‘lomaocaocataki qai nuiqawaqawataki’ vakasivia na veika me baleti ira na noda vulagi, qai vakawaleni kina na veika e bibi cake. Na noda veimaliwai kei ira eda vakabauta vata e sega ni kena inaki ga na kana, ia meda veivakayaloqaqataki ena noda vota na isolisoli vakayalo. (Wilika Roma 1:11, 12.) Ena rawa ga qori ke caka ga e dua na kakana lailai.\nMate Qai Bula Tale\n14. Na cava e ivakaraitaki vinaka kina o Marica ni ciqoma na veivakadodonutaki?\n14 Vakacava, a ciqoma o Marica qai vuli ni vakadodonutaki koya ena yalololoma o Jisu? E sega ni dodonu meda lomatarotarotaka qori. Ni vakamacalataka na yapositolo o Joni na itukutuku vakasakiti me baleta na ganei Marica, e kaya: “E dau lomani Marica kei tacina kei Lasarusa o Jisu.” (Joni 11:5) Sa oti toka e vica na vula mai na nona ilakolako taumada i Pecani o Jisu. E macala ni a sega ni levaci Jisu o Marica, a sega ni yalocataki koya ena nona ivakasala a tauca ena yalololoma. E ciqoma ga ena yalomalumalumu. Na ka e cakava o Marica e ivakaraitaki totoka dina ni vakabauta meda vakadamurimuria, nida gadreva kece meda vakadodonutaki.\n15, 16. (a) Na cava e cakava o Marica ni sa tauvimate bibi o ganena? (b) Na cava e matewale kina nodrau vakanuinui o Marica kei Meri?\n15 Ni tauvimate bibi o ganena, a ogaoga o Marica na qaravi koya. E solia nona vinaka kece me vakaceguya na yaluma kei na mosi a vakila o ganena me rawa ni bula vinaka tale. Ia sa qai bibi ga na kena mate o Lasarusa. E tiko ga e yasana o ganena ena siga kei na bogi. Ni raica na kiro ni matai Lasarusa ena vuku ni kena mate, ena rairai vakasamataka lesu o Marica na marau kei na rarawa ratou vakila ena vica vata na yabaki ratou bula vata tu kina!\n16 Ni rau raica o Marica kei Meri ni sa sega ni dua na ka erau na cakava rawa vei Lasarusa, erau mani vakauitukutuku vei Jisu. A vunau tiko o Jisu ena dua na vanua e taura e rua na siga na kena lakovi. E lekaleka ga na nodrau itukutuku: “Turaga, e tauvimate na nomuni itokani dredre.” (Joni 11:1, 3) Erau kila ni dau lomani ganedrau o Jisu, erau vakabauta ni na cakava na ka ga e gadrevi me vukei nona itokani kina. Erau nuitaka ni na yaco yani o Jisu ni bera ni mate o Lasarusa? Ke vaka kina, e matewale na nodrau vakanuinui ni qai mate o Lasarusa.\n17. Na cava e veilecayaki kina o Marica, na cava e yacovi koya ni sa voleka yani i Pecani o Jisu?\n17 Erau lolositaki ganedrau o Marica kei Meri, erau vakarautaka na veika me baleta na veibulu, era mai vakacegui rau tale ga e levu mai Pecani kei na veivanua voleka. Ia se bera ga ni yaco yani o Jisu. Rairai qai veilecayaki ga o Marica. Ni oti e va na siga na mate i Lasarusa, a rogoca sara o Marica ni sa voleka yani i Pecani o Jisu. E vusolo tu na lomana, ia e vaka e cavu na dalo matua na yalewa mamakutu qo me lai tavaki Jisu qai sega ni bau tukuna vei Meri.—Wilika Joni 11:18-20.\n18, 19. Na inuinui cava e vakanamata tu kina o Marica, na cava e vakasakiti kina nona vakabauta?\n18 Ni raici nona Turaga o Marica, a talaucaka sara na ka e vakararawataki rau voli kei Meri ena vica na siga: “Turaga, ke oni a tiko eke, ke a sega ni mate o ganequ.” A sega ni seavu na vakabauta kei na inuinui i Marica. E tomana: “Ia au kila ena gauna mada ga qo ni ka kece oni kerea vua na Kalou ena solia vei kemuni.” A sega tale ni wawa o Jisu me cavuta e dua na ka me vakadeitaka na nona inuinui: “Ena tucake tale na ganemu.”—Joni 11:21-23.\n19 E nanuma o Marica ni vakaibalebaletaka tiko o Jisu na veivakaturi ena gauna se bera mai, e kaya: “Au kila ni na tucake tale ena gauna ni veivakaturi ena iotioti ni siga.” (Joni 11:24) E vakasakiti dina na nona vakabauta dei na ivakavuvuli qori. Eso na iliuliu vakaJiu era vakatokai na Setoki era sega ni vakabauta na veivakaturi, ia na ivakavuvuli ni veivakaturi e vakamatatataki tu ena vosa uqeti na iVolatabu. (Tani. 12:13; Mari. 12:18) E kila o Marica ni vakavulica o Jisu na inuinui ni veivakaturi, sa vakaturi ira oti tale ga eso—ia e sega ni dua a mate dede toka me vakataki Lasarusa. E sega gona ni kila na cava ena yaco.\n20. Vakamacalataka na ibalebale ni vosa i Jisu ena Joni 11:25-27 kei na veika e kaya o Marica.\n20 E qai cavuta o Jisu e dua na itukutuku e guilecavi dredre: “O yau na tucake tale kei na bula.” Io, sa solia na Kalou o Jiova vei Luvena na kaukaua me na veivakaturi ena gauna se bera mai ena ivakatagedegede ena tara na vuravura taucoko. E tarogi Marica o Jisu: “O vakabauta?” E tukuna sara o Marica na veika e veivosakitaki ena itekivu ni wase qo. E vakabauta ni o Jisu na Karisito se Mesaia, na Luve ni Kalou o Jiova ra qai parofisaitaka na parofita ni na lako mai vuravura.—Joni 5:28, 29; wilika Joni 11:25-27.\n21, 22. (a) E vakaraitaka vakacava o Jisu na nona lolosi? (b) Vakamacalataka nona vakaturi o Lasarusa.\n21 Vakacava e talei vua na Kalou o Jiova kei na Luvena o Jisu Karisito na mataqali vakabauta e tu vei Marica? E saumi vinaka qori ena veika e raica tarava o Marica. E vakusakusa me lai kacivi tacina. E raica na rarawa i Jisu ni vosa tiko vei Meri kei na levu tale era lolosi vata tiko. E raica ni tuturu na wainimatana me vakaraitaka na vusolo ni lomana ena rarawa levu e vakilai ni dua e mate. E rogoca o Marica ni tukuna o Jisu me kau tani na vatu ena gusu ni ibulubulu i ganena.—Joni 11:28-39.\n22 Evia tarovi Jisu o Marica ni tukuna ni sa na boi na yagoi Lasarusa ni sa va na siga na nona mate. E tukuna vua o Jisu: “Au a sega beka ni tukuna vei iko ke o vakabauta o na raica na lagilagi ni Kalou?” E vakabauta qori o Marica qai raica dina na lagilagi ni Kalou o Jiova. Ena gauna qori, e solia o Jiova na kaukaua vei Luvena me vakabulai Lasarusa! Vakasamataka mada na ka ena guilecava dredre o Marica me yacova ni mate: Na nona vakarota o Jisu, “Lasarusa, lako mai tuba!” a tavasa na ibulubulu ni sasaga mai na gusu ni ibulubulu na tagane a mate e viviraki tu ena isolenimate. Mani kaya o Jisu, “sereka na isolenimate me lako,” ena levu ni nodrau marau o Marica kei Meri, erau cici yani rau qai mokoti ganedrau. (Wilika Joni 11:40-44.) E oti sara ga na rarawa i Marica!\nE vakalougatataki na nona vakabauti Jisu o Marica ni raica na vakaturi i ganena\n23. Na cava e rau via cakava ena vukumu o Jiova kei Jisu, na cava gona mo cakava?\n23 Na itukutuku qo e vakaraitaka ni nodra vakaturi na mate e sega ni tadra wale ga, qo na ivakavuvuli veivakacegui ena iVolatabu, e vakadinadinataki tale ga ena itukutuku ni veigauna ni a yaco dina. (Jope 14:14, 15) Erau vinakata sara ga na veitamani o Jiova kei Jisu me rau vakalougatataki ira na tamata vakabauta, me vaka ga rau cakava vei Marica, Meri, kei Lasarusa. Erau na vakalougatataki iko tale ga ke kaukaua tiko ga na nomu vakabauta.\n“E Vakarau Kakana o Marica”\n24. Na cava na otioti ni gauna e cavuti kina ena iVolatabu o Marica?\n24 E cavuti Marica tale vakadua na iVolatabu. Qo na iotioti ni macawa ni nona bula e vuravura o Jisu. Ni kila vinaka na veika rarawa ena yaco vua, a digia tale o Jisu na vanua o Pecani me lai vakaicili kina. Ena taubaletaka e tolu na kilomita mai Pecani i Jerusalemi. Erau kana tiko o Jisu kei Lasarusa ena vale i Saimoni na vukavuka, qori tale ga na iotioti ni gauna e cavuti kina o Marica ni tukuni: “E vakarau kakana o Marica.”—Joni 12:2.\n25. Era kalougata vakacava na ivavakoso era lewena na marama vakataki Marica?\n25 Qo na nona ivakarau o Marica na marama mamakutu! Ena imatai ni gauna eda wilika kina na kena itukutuku ena iVolatabu, a ogaoga voli, ia na iotioti ni kena itukutuku, e se cakacaka voli ga qai solia na nona vinaka kece me qarava na veika me baleti ira tale eso. E kalougata na ivavakoso era lewena na imuri i Jisu nikua, nira tu kina na marama era vakataki Marica—era yalovinaka ra qai lomasavu nira cakava sara ga na ka era vakabauta, era sega ni tusuka. Vakacava, qori ga na ka e cakava tiko o Marica? De dua. E yaga sara ga nona vakabauta ni na vakarautaki koya me vosota na veika rarawa.\n26. E vukei Marica vakacava na nona vakabauta?\n26 Ena raica o Marica ena vica ga na siga qo, na nona mate vakaloloma na nona Turaga o Jisu. Era saga tale ga na ilawalawa dauveivakaisini era vakamatei Jisu, mera vakamatei Lasarusa, ni nona vakaturi e vakavuna mera vakabauta e levu. (Wilika Joni 12:9-11.) E qai tawasea dina o mate na kedratou ivau ni veilomani na veiganeni. Eda sega ni kila na ka e yaco se na gauna e yaco kina, ia eda rawa ga ni vakadeitaka qo: A vosota tiko ga me yacova na iotioti o Marica ena vuku ni nona vakabauta. Qori na vuna mera vakadamurimuria kina na lotu vaKarisito nikua na vakabauta i Marica.\n^ para. 11 Era vakatabuya na Jiu ena imatai ni senitiuri mera vuli na marama. Era vakavulici ga ena cakacaka ni vale. De dua e mawi vei Marica me raica e dua na yalewa ni dabe e mata i qasenivuli me vuli.\nNa cava eda rawa ni vulica ena ivakasala i Jisu vei Marica?\nE vakaraitaka vakacava o Marica ni yalewa daucakacaka?\nE vakaraitaka vakacava o Marica na vakabauta vakasakiti?\nO na vakadamurimuria vakacava na vakabauta i Marica?\nO na rairai kurabui ena nodra vakaturi mai e levu.\niMeli iMeli “Au Vakabauta”


Vakatotomuria Nodra Vakabauta—O Ira na Cavuti ena iVolatabu | JW.ORG\nVakatotomuria Nodra Vakabauta—O Ira na Cavuti ena iVolatabu\nKece Vaqaqacotaka Nomu Vakabauta na Kalou Masu Wili iVolatabu & Vuli Bucina na iTovo Vakalou Vakatotomuria Nodra Vakabauta\nEna talanoataki ena ulutaga qo na vakasakiti ni nodra vakabauta na tagane kei na yalewa ena iVolatabu. * O na vuli vakalevu ena nodra ivakaraitaki ni vakabauta mo vaqaqacotaka kina na nomu vakabauta, mo toro voleka tale ga kina vua na Kalou.\n^ E vakarautaki ena ulutaga qo eso na itukutuku e sega ni tiko ena iVolatabu mo rawa ni raitayaloyalotaka kina na ka e yaco tiko, mo biuti iko sara ga ena ituvaki ya. E laurai tale ga me salavata na itukutuku qori kei na veika e tukuni ena iVolatabu, vaka kina na itukutuku makawa, qai biu vata kei na ka era kunea na daukelikeli.\nKe o qarava tiko e dua na vuvale se dau dredre mo cakava na ka dodonu, levu na ka o rawa ni vulica ena ivakaraitaki i Inoki.\nNi rau yaco i Ijipita, era qoroya na turaga ni vanua i Fero na totoka kei Sera. O na rairai kurabuitaka na ka e qai yaco.\nCava e veiganiti kina na yaca i Sera vou?\nMe ikuri ni vakabauta, vakaraitaka o Repeka eso tale na itovo vakasakiti.\n“Au na Qai Cakava Rawa Vakaevei na ka ca Vakaidina Qo?”\nE taqomaki koya vakacava o Josefa ena nona saga vakaukaua na wati Potifa me temaki koya?\n“Sega Beka ni Rawa Vua na Kalou me Vakaibalebaletaka na Ka?”\nRawa vakacava ni doudou o Josefa me tukuna na ibalebale ni tadra i koya na nodra iliuliu na dau kauta na mena gunu na tui, iliuliu ni vavavi, kei Fero? Rawa vakacava ni toki o Josefa ina valenitui ena loma ni dua ga na siga?\nSa bau vakilai ena nomu vuvale na vuvu, veinakicataki, se veisevaki? Ke vaka kina ena vukei iko na italanoa vakaivolatabu kei Josefa.\nJope—“Au na Sega ni Soro ena Noqu Yalodina!”\nEna vukei keda vakacava na italanoa i Jope ke da sotava na leqa, ituvaki dredre, se so tale na ka e vakatovolei kina noda yalodina?\nJope—E Vakacegui Koya o Jiova Mai na Nona Rarawa\nDua ga na sala eda na vakacudrui Setani kina, oya nida yalodina me vakataki Jope. Ia ena marau vakalevu o Jiova o koya e lomani keda!\nThe Exodus to Israel’s First King\nReapi “Okati me Yalododonu ena Nona Cakacaka”\nNida wilika na italanoa kei Reapi, eda kila vakacava ni kauaitaki keda kece o Jiova? Na cava eda vulica ena nona vakabauta?\nNa cava eda vulica me baleta na vakabauta kei na yaloqaqa i Tepora e vakamacalataki ena iVolatabu?\nNa cava e yalorawarawa kina o Ruci me biuta nona vuvale kei na nona vanua? Na itovo cava e laurai vua e vakamareqeti koya kina o Jiova?\nRuci—Na “Yalewa Yalododonu”\nNa cava e bibi kina nodrau vakamau o Ruci kei Poasa? Na cava eda vulica vei Ruci kei Neomai me baleta na vuvale?\nEda sotava kece na ituvaki e veivakayalolailaitaki kei na dredre e vakatovolei kina noda vakabauta. Na cava eda vulica ena vosota i Samuela?\nIsrael’s First King to Jesus’ Birth\nLiutaki rau o Jonacani me rau lai ravuti ira na mataivalu, e vakairogorogo na kena itinitini.\nA rawa vakacava ni vakabalei Koliaci o Tevita? Cava eda vulica vei Tevita?\nRawa vakacava ni rau veitokani voleka e rua e duidui nodra isususu, kei na nodrau yabaki ni bula? Ena vukei iko vakacava na nodrau ivakaraitaki mo itokani vinaka tale ga?\nEda na vakatotomuri Ilaija vakacava nida veivosaki kei ira na saqata na ivakavuvuli ni iVolatabu?\nIlaija—E Yadra, Qai Wawa Tiko\nE laurai vakacava vua na parofita o Ilaija ni vinakata me vakayacori na yalayala i Jiova?\nNa cava e yaco e vakayalolailaitaki Ilaija sara ga, lai tini kerea me mate?\nIlaija—E Vosota me Yacova na iCavacava\nNa ivakaraitaki ni yalodina i Ilaija e rawa ni vukei meda vaqaqacotaka noda vakabauta ni yaco na ituvaki dredre.\nJona—E Vuli Mai na Nona Cala\nO bau rere vakataki Jona ni solia vei iko o Jiova e dua na ilesilesi? Eda vulica ena nona italanoa na vosovoso kei na yalololoma i Jiova.\nEna vukei keda vakacava na italanoa i Jona meda dikevi keda tale mada?\nMo vakaraitaka na loloma e dei me vakataki Esiteri, qori ena vinakati kina na vakabauta kei na doudou.\nE vakaraitaka vakacava o Esiteri ni sega ni nanumi koya ena vuku i Jiova kei na nona tamata?\nJesus’ Birth to the Death of the Apostles\nE vakadinadinataki vakacava ni dei na vakabauta i Marica ena gauna e rarawa kina?\nMeri Makitala—“Au sa Raica na Turaga!”\nE marama yalodina o Meri Makitala, e imatai ni tisaipeli me raici Jisu ni sa vakaturi. E lesi ena dua na itavi dokai me vunautaka na itukutuku vinaka vei ira eso tale.


Na Cava ena Kau Tani ni Yaco Mai na Matanitu ni Kalou? | Vulici\n“Sa takali tiko yani na vuravura kei na kena gagadre, ia o koya e cakava na loma ni Kalou ena tu ga me sega ni mudu.”—1 JONI 2:17.\nSERE: 139, 144\nNa cava ena cakava o Jiova vei ira na tamata ca kei na isoqosoqo e dau cakacaka vakailawaki?\nEna vakaotia vakacava o Jiova na veika ca e dau caka kei na ituvaki rarawataki?\nO na vakadeitaka vakacava ni o na bula ni sa kau tani na vuravura ca qo?\n1, 2. (a) E duidui vakacava na ituvaki kei vuravura kei na kaivesu e daubasulawa? (Raica na imatai ni iyaloyalo.) (b) Cava ena kilai me baleta na rusa ni ituvaki ca kei vuravura?\n“O SA vakarau mate!” E voqa na vosa qori, e cabolo na katuba kaukamea ni sa kau mai tuba na daubasulawa vakarerevaki. Cava eratou kaya kina qori na yadra ni valeniveivesu? E rairai bulabula, qai sega ni laurai e yagona e dua na ka me nanumi kina ni sa vakarau mate. Ia sa ra kauti koya sara tiko ga qori na yadra me lai vakamatei. E vakadinadinataki ni daubasulawa, mani totogi mate kina. *\n2 Nida vakasamataka, na ituvaki ni bula nikua e vaka sara tu ga na turaga e totogi mate qori. Sa rui ca vakalevu na ituvaki kei vuravura, sa voleka gona ni rusa. E kaya na iVolatabu: “Sa takali tiko yani na vuravura.” (1 Joni 2:17) Io ena rusa dina na veika e yaco tiko kina. Ia e tiko na kedrau duidui na kena sa vakarau vakarusai na ituvaki kei vuravura, kei na kaivesu e vakamacalataki qori. Ni bera ni vakamatei de so era na rairai kudruvaka, ra kaya ni sega ni tau vua na lewadodonu, se ra nuitaka ni na veisautaki vakasauri na kena itotogi. Ena yasana adua, sa vakatulewataka oti tu na iLiuliu Cecere Duadua ni vuravura kei na lomalagi e dau lewadodonu, na kena lewai na ituvaki kei vuravura. (Vkru. 32:4) Ena sega ni daro na kena vakarusai, se me vakatitiqataki tale na lewadodonu e tau kina. Ia ni sa tau oti na lewa qori, era na duavata ena marau na ibulibuli vuku e lomalagi vaka kina e vuravura ni a vakayacori dina ga na lewadodonu. Dua na ka na vakacegu eda na vakila!\n3. Na cava na va na iwasewase eda na dikeva ni na vakarusai ni sa yaco mai na Matanitu ni Kalou?\n3 Na cava e okati ena “vuravura” e “sa takali tiko yani”? Ena rusa e levu na ka era nanuma tu nikua na tamata ni ivakarau ni bula ena vuravura qo. Vakacava me rarawataki qori? Sega sara ga! Baleta ni tiki bibi ni ‘itukutuku vinaka ni Matanitu’ ni Kalou. (Maciu 24:14) Meda raica gona vakabibi na veika ena kau tani ni sa yaco mai na Matanitu ni Kalou. Eda na wasea vakava: ira na tamata ca, isoqosoqo e cakacaka vakailawaki, veika ca e dau caka, kei na ituvaki rarawataki. Ena iwasewase yadudua qori eda na raica kina (1) e tara vakacava na noda bula nikua, (2) na cava ena cakava kina o Jiova, kei (3) na ka ena cakava me vakaisosomitaka kina ena veika vinaka.\n4. E tarai keda vakacava nikua na nodra ivalavala na tamata ca?\n4 E tarai keda vakacava nikua na ka era cakava na tamata ca? Ni parofisaitaka oti ga na yapositolo o Paula ni na vakilai “e levu na ka dredre” ena gauna qo, e uqeti tale vakalou me vola: “O ira na daucaka ca kei ira na dauveidabui era na qai torosobu ga.” (2 Tim. 3:1-5, 13) O vakadinadinataka ni sa yaco dina tiko na parofisai qori? Levu e dau vakalolomataki sara ga vei ira na tamata ca ni mosimosi nodra dau veivakasagai, ra veivakaduiduitaki, ra dau basulawa voravora tale ga. So e dau laurai levu na ka era cakava, so tale era dau veidabui, ra cakava vunivuni tiko na ka, qai nanumi nira dau cakacaka vakadodonu. Ke ra sega mada ga ni cakava vei keda e dua na ka na tamata ca, se tarai keda tiko ga na nodra ivalavala. E rarawataki dina na vakadomobula ni ka era dau cakava. E vakarerevaki sara ga nodra vakalolomataki ira na gone, ira na itabaqase kei ira na malumalumu. E vakamanumanu, vakatimoni qai lolovira na nodra itovo. (Jeme. 3:15) Ka ni marau ni tiko ena Vosa i Jiova na itukutuku vinaka me isosomi ni tukutuku ca va qori.\n5. (a) Na cava e se soli tiko qo vei ira na tamata ca? (b) Na cava na kedra itinitini o ira na sega ni via veisau?\n5 Na cava ena cakava kina o Jiova? Se solia tiko o Jiova na gauna vei ira na tamata ca mera veisau. (Aisea 55:7) E se sega ni tau vei ira na iotioti ni vakatulewa. Na ituvaki ca ga ena vakarusai. Vakacava o ira na sega ni via veisau, era tokona tiko ga na ka ca me yacova na gauna ni veivakararawataki levu? E yalataka o Jiova ni na vakarusai ira kece na tamata ca e vuravura. (Wilika Same 37:10.) De ra nanuma ni na sega ni tau vei ira na lewa qori. Levu era dau vunia na nodra ivalavala, sega tale ga ni tau vei ira na lewadodonu ena vuravura qo se na ca ni ka era cakava. (Jope 21:7, 9) Ia e uqeta na iVolatabu meda nanuma tiko qo: “Ni raica na mata ni Kalou na ivalavala kece ni tamata, e raica tale ga na nona ilakolako kece. E sega na butobuto se na loaloa vavaku na vanua era rawa ni vunitaki ira kina na dau cakacala.” (Jope 34:21, 22) E sega ni dua na ka e rawa ni vunitaki vei Jiova. Era na sega ni dro rawa na dauveivakaisini, se me dua na vanua buto se titobu me sega ni raica rawa na Kalou na ka e caka tiko kina. Ni oti na Amaketoni, era na sega ni laurai tale na tamata ca. Sa sega tale ni dua na kedra o!—Same 37:12-15.\n6. O cei ena sosomitaki ira na tamata ca, cava e itukutuku vinaka kina qori?\n6 O cei na sosomitaki ira na tamata ca? E yalataka vakayalololoma na Kalou: “Era na taukena na vuravura na yalomalumalumu, era na kunea na marau vakasakiti ena levu ni vakacegu.” E tukuni tale ga ena same qori: “O ira na yalododonu era na taukena na vuravura, era na qai bula tawamudu kina.” (Same 37:11, 29) O cei era “yalomalumalumu” ra qai “yalododonu”? O ira na yalomalumalumu era taleitaka na ivakavuvuli kei na veidusimaki i Jiova, ia o ira na yalododonu era taleitaka mera cakava na ka dodonu ena mata i Jiova na Kalou. Ena vuravura nikua era levu cake na tamata ca ni vakatauvatani kei ira na yalododonu. Ia ena vuravura vou e se bera mai, era na qai bula ga kina na ilawalawa tamata era yalomalumalumu ra qai yalododonu, ena sega ni kauaitaki na kedra levu. O ira ga qo era na qai veisautaki vuravura me parataisi!\nISOQOSOQO E CAKACAKA VAKAILAWAKI\n7. E tarai keda vakacava na ka era cakava tiko nikua na isoqosoqo dau cakacaka vakailawaki?\n7 Ena tarai keda vakacava na isoqosoqo e cakacaka vakailawaki? Levu na ka ca e yaco tu nikua era caka sara tu ga vakaisoqosoqo. Vakasamataki ira mada na isoqosoqo lotu era lawakitaki ira e milioni vakacaca ena itukutuku me baleta na Kalou, kena nuitaki na iVolatabu, inuinui me baleta na vuravura kei na kawatamata ena dua na gauna mai qo—kei na levu tale na ka e sega ni tukuni rawa. Vakacava na matanitu era uqeta na veiraravui vakamatatamata, ra vakararawataki ira na dravudravua kei na malumalumu, ra qai rawaka ena veivaqumi kei na veitovaki? Vakacava na kabani lelevu dau kocokoco era benuca na itikotiko, ra vakacacana na iyau bula, ra vakaisini ira na dauvolivoli mera vutuniyau ga kina e vica, ra qai dravudravu e vica vata na milioni? Sega ni vakabekataki ni o ira sara ga na isoqosoqo dau cakacaka vakailawaki qo era vakavuna tiko noda bula rarawa.\n8. Me vaka e tukuna na iVolatabu, na cava ena yaco ina isoqosoqo era nanuma tu e levu nikua ni na dei?\n8 Na cava ena cakava kina o Jiova? Ena tekivu na veivakararawataki levu ni yavala na isoqosoqo vakapolitiki me ravuti lotu lasu kece e matataka na saqamua e vakatokai me o Papiloni na Ka Levu. (Vkta. 17:1, 2, 16; 18:1-4) Era na vakarusai vakadua na isoqosoqo lotu lasu kece qori. Ia vakacava ga na vo tale ni isoqosoqo dau cakacaka vakailawaki? Na iVolatabu e vakayagataka na ulunivanua kei na yanuyanu me vakatayaloyalotaka na isoqosoqo kece, kei na ituvatuva era nanuma tu na tamata nikua ni na dei. (Wilika Vakatakila 6:14.) E parofisaitaka na Vosa ni Kalou ni na yavalati na kedra yavu na matanitu qori kei na isoqosoqo kece era vakarurugi kina. Ena tini na veivakararawataki levu ena nodra vakarusai na matanitu kece ni vuravura makawa qo kei ira na tokona tiko mera saqata na Matanitu ni Kalou. (Jere. 25:31-33) Ni oti qori sa na sega tale ni vo e dua na isoqosoqo dau cakacaka vakailawaki!\n9. Eda kila vakacava ni na tuvanaki vinaka na vuravura vou?\n9 Na cava ena sosomitaka na isoqosoqo dau cakacaka vakailawaki? Vakacava ena tiko e vuravura e dua tale na isoqosoqo ni sa oti na Amaketoni? E kaya na iVolatabu: “Eda waraka na lomalagi vou kei na vuravura vou me vaka na nona yalayala, era na tiko kina na yalododonu.” (2 Pita 3:13) Sa na oti vakadua na lomalagi kei na vuravura makawa, na matanitu dau cakacaka vakailawaki kei na isoqosoqo e vuravura era vakarurugi tu kina. Cava ga ena qai sosomitaki ira? Na matavosa “lomalagi vou kei na vuravura vou” e kena ibalebale ni na dua na matanitu vou kei na isoqosoqo vou e veiliutaki kina na matanitu qori. Qo na Matanitu ena veiliutaki kina o Jisu Karisito ni vakatotomuria vinaka na itovo i Jiova, na Kalou dau tuvatuvanaki. (1 Kor. 14:33) Ena tuvanaki vinaka na “vuravura vou.” Ena veirauti tale ga na levu ni tagane mera cola itavi. (Same 45:16) Ena dusimaki ira o Karisito kei na le 144,000 era veiliutaki vata kei koya. Vakasamataka mada na gauna sa na sosomitaki kina na isoqosoqo dau cakacaka vakailawaki ena dua ga na isoqosoqo e duavata, qai sega ni dau lawaki!\nVEIKA CA E DAU CAKA\n10. Na veika ca cava e takalevu tu ena nomu itikotiko? E tarai iko vakacava kei na nomu vuvale?\n10 E tarai keda vakacava na veika ca e dau caka? Eda bula tu ena vuravura e levu kina na ka ca. Sa takalevu tu nikua na ivalavala dukadukali, lasu, kei na itovo voravora ni veivakamavoataki. Era saga na itubutubu mera taqomaki luvedra mai na veika ca va qori. Na buturara tale ga ni veivakamarautaki e kenadau ena vakabekabei ni veika ca, qai beci kina na ivakatagedegede i Jiova ena veika e vauca na ka dodonu kei na ka e cala. (Aisea 5:20) Ia e sega ni va qori na noda rai na lotu vaKarisito dina. Eda saga meda yalodina tiko ga ena vuravura e uqeta na kena beci na ivakatagedegede i Jiova.\n11. Na cava eda vulica ena nona vakarusai Sotoma kei Komora o Jiova?\n11 Na cava ena cakava kina o Jiova? Vakasamataka ga na ka e cakava vei Sotoma kei Komora. (Wilika 2 Pita 2:6-8.) A rarawataka na turaga yalodina o Loti na ivalavala ca era cakava na tiko wavoliti koya kei na nona vuvale. Na nona vakarusa gona na vanua kece qori o Jiova, e vakaotia kina na ivalavala ca, me “ivakaraitaki” tale ga “ni ka ena yacovi ira na sega ni doka na Kalou.” Me vaka ga na nona vakaotia o Jiova na ivalavala dukadukali ena gauna ya, ena cakava tale ga qori ni vakataulewa ena veika ca era yaco tu nikua.\n12. Na cava o rai vakanamata tu kina mo cakava ni sa kau tani na ituvaki makawa eda bula tu kina qo?\n12 Na cava ena sosomitaka na veika ca e dau yaco tiko? Ena marautaki na cakacaka ena parataisi e vuravura. Vakasamataka na kena veisautaki na vuravura qo me parataisi se da dui tara noda vale kei ira noda vuvale. Kena ikuri noda rawa ni kidavaki ira tale na milioni vakacaca era vakaturi mai na mate, meda qai vakavulici ira ena sala i Jiova kei na itukutuku ni veika e cakava vei keda. (Aisea 65:21, 22; Caka. 24:15) Ena levu na ka eda cakava meda marau kina, meda vakacaucautaki Jiova tale ga!\n13. Na ituvaki rarawataki cava sa yaco tu nikua ena vuku ni nodratou talaidredre o Setani, Atama kei Ivi?\n13 E tarai keda vakacava nikua na ituvaki rarawataki? Na ituvaki rarawataki e yaco tiko nikua era vakavuna na tamata ca, isoqosoqo dau cakacaka vakailawaki, kei na ka ca tale eso. E dau tarai keda kece na veivaluvaluti, bula dravudravua, se veivakaduiduitaki vakamatatamata. Vakacava na tauvimate kei na mate? Qori na ka e dau yacovi keda kece. Ia e vu ga mai na nodratou talaidredre vei Jiova na le tolu—o Setani, Atama kei Ivi. Eda sega gona ni galala mai na revurevu ni nodratou talaidredre.\n14. Na cava ena cakava o Jiova ena ituvaki rarawataki? Tukuna e dua na kena ivakaraitaki.\n14 Na cava ena cakava kina o Jiova? Vakasamataka mada na veivaluvaluti. E yalataka o Jiova ni na vakaotia vakadua. (Wilika Same 46:8, 9.) Vakacava na tauvimate? Ena vakaotia tale ga. (Aisea 33:24) Ia o mate? Ena tiloma se vakaotia vakadua o Jiova! (Aisea 25:8) Sa na sega na dravudravua. (Same 72:12-16) Ena cakava tale ga qori ena ituvaki rarawataki kece e dau vakavuna na noda bula vakaloloma. Ena vakaotia tale ga na “cagi” ca e curuma tu na vuravura qo, ni sa sega ni qai kune na yalo ca e dau uqeta o Setani kei ira na nona timoni.—Efeso 2:2.\nVakasamataka na vuravura e sega kina na veivaluvaluti, tauvimate se mate! (Raica na parakaravu 15)\n15. Na cava ena vakaoti vakadua ni sa cava na Amaketoni?\n15 O rawa ni vakasamataka na vuravura e sega kina na veivaluvaluti, tauvimate se na mate? Raitayaloyalotaka mada—ni sa sega na mataivalu e vanua, e wai, vaka kina na kena e dau vuka e macawa! Sa sega na iyaragi se me dua na kedra ivakananumi na lako ina ivalu. Sega tale ga na valenibula, vuniwai, nasi, nodra valeniwawa na mate, vale era dau qarava na veika me baleta na veibulu, kei na ibulubulu, se inisuataki tu noda bula! Ni sa vakaoti ga na basulawa, sa na sega ni vinakati tale na kabani ni yadra, ira na ovisa, loka ni vale, se vakayagataki na alamu! Vakasamataka mada ni sa na sega ni lomaocaocataki tale na ka e dau vakaleqa na noda vakasama kei na lomada.\n16, 17. (a) Na vakacegu cava era na vakila o ira na sega ni vakarusai ena Amaketoni? Vakamacalataka. (b) Eda na vakadeitaka vakacava nida na bula tiko ga ni sa kau tani na vuravura makawa qo?\n16 Sa na vakacava tu na bula ni sa oti na gauna rarawataki? Bau dredre toka meda vakasamataka na bula qori. Sa dede sara noda bula tiko ena vuravura makawa qo, eda sega gona ni lomaleqataka ni sa matau tu vei keda na kena ituvaki. Eda na vakataki ira ga na tiko volekata na siteseni ni sitimanivanua osooso, ni sa sega tu ni dua na ka vei ira na kena kosakosa, se mera kauaitaka na iboi o ira na tiko volekata na isovasova ni benu. Nira vakaoti kece na veika qori—ena dua na vakacegu levu!\n17 Na cava ena sosomitaka na ka rarawa eda vakila tiko qo? E sauma qori na Same 37:11: “Era na kunea na marau vakasakiti ena levu ni vakacegu.” Vakacava, o taleitaka na vosa qori? Qori sara ga na ka e vinakata o Jiova mo vakila. Mo saga gona ena nomu igu kece mo volekati Jiova tiko ga kei na nona isoqosoqo ena gauna dredre qo! Mareqeta na nomu inuinui, vakasamataka vakatitobu, vakadeitaka ena nomu vakasama kei na lomamu—tukuna tale ga vei ira eso tale! (1 Tim. 4:15, 16; 1 Pita 3:15) Qori ga na sala o na vakadeitaka kina ni o na sega ni kau tani kei na vuravura sa vakarau rusa tu qo. O na bula tu ga kina—qai vakila na marau me tawamudu!\n^ para. 1 Na parakaravu qo e vakamacalataki kina na ka e dau caka ena gauna e liu ena so na vanua e Amerika.\niMeli iMeli Na Cava ena Kau Tani ni Yaco Mai na Matanitu ni Kalou?


Na iTalanoa ni Bulibuli Mai na Vakatekivu | iTalanoa ena iVolatabu\nE VU mai vua na Kalou na ka vinaka kece eda taukena. A bulia na matanisiga me solia vei keda na rarama ena siga, na vula kei na kalokalo ena bogi. Sa qai bulia na vuravura na Kalou meda tiko kina.\nIa na matanisiga, vula, kalokalo, kei na vuravura e sega ni imatai ni ka a bulia na Kalou. O kila se cava a buli e liu? Na Kalou a bulia e liu e so na ka bula era vakataki koya. Eda sega ni raici ira, me vaka ga nida sega ni raica na Kalou. Ena iVolatabu era vakatokai mera agilosi. Era a buli na agilosi mera tiko vata kei na Kalou mai lomalagi.\nNa imatai ni agilosi a bulia na Kalou e duatani duadua. E nona ulumatua, e dau cakacaka vata kei koya. A veivuke o koya ena kena buli na matanisiga, vula, kalokalo, na noda vuravura, kei na veika tale e so.\nA vakacava tu na vuravura ena gauna oya? E sega ni dua na ka e bula rawa kina. Na wasawasa levu e ubia na vanua taucoko, ia e vinakata na Kalou mera bula na tamata e vuravura. Mai vakarautaka sara na vuravura me rawa kina na bula. A cakava vakacava oya?\nTaumada a vakacila mai na matanisiga na Kalou me rarama kina na vanua qai vakacila na vula kei na kalokalo ena bogi. Oti sa qai vakavuna na Kalou mera basika mai na dela ni vanua ena wasawasa.\nEna gauna oya a sega ni dua na ka e tu ena dela ni vanua. E vaka sara ga na iyaloyalo o raica toka oqori. E sega tu kina na senikau, vunikau se manumanu. Sega mada ga kina na ika ni wasawasa. E se levu tale tu na cakacaka me na cakava na Kalou mera na taleitaka kina na tamata kei na manumanu na bula e vuravura.\nJeremaia 10:12; Kolosa 1:15-17; Vakatekivu 1:1-10.\niMeli iMeli Tekivu Bulibuli na Kalou


Parokaramu ni peni vakaraitaki | Shopping Cart - RapidAuctionSoft\nThe newest & most modern Penny Auction Software Solution Available Ask about our 14 siga ni veivakatovolei galala\nNa mataqali vakaraitaki\nVatu tudei ni Timers World Class Support\nVideo: Parokaramu ni peni vakaraitaki - RapidAuctionSoft\nParokaramu ni peni vakaraitaki\nThank you for coming to RapidAuctionSoft sellers and designers of Parokaramu ni peni vakaraitaki and the Best PHP Penny Auction Script tiko\nTaroga me baleta na noda 10% guaranty ni veisotari ni kena isau 1-603-557-1563\nVakavoui vou – Includes better corner images (digidigi mai na 3 kena veimataqali ka 8 roka, all dynamic text is now language supported as well), RSS, RSS + Atom vakani, Sitemaps me baleta na Auctions kei na lewe ni CMS kei na vuqa tale na veisau!!!\nEda sa vakanamata tu ki na veivosakitaki ni nomu vakasama ni mataveilawa ni vakaraitaki ni peni vata kei iko. Yadua na itokani vakabisinisi e na nodra dui vakasama ka da marautaka na volavola vou na nabavuni ni vakaraitaki, e sega ni vereverea me baleti keda. Eda marautaka me baleti ira kece na noda vakasama ni tamata, na kena dina sa ikoya na tiki vinaka duadua ni noda cakacaka…Eda lomani ira me ra wasea na ena nomu mamarau\nO sa cakava na nomu vakadidike ka rogoca na italanoa ca ni dua tale na Commerce tutaka, ka kauwaitaka na volivoli mai na dua na ivurevure reputable. Keitou sa lesu tale. Ena upgrades galala e dua na guaranty ka vinaka duadua ena bisinisi kei na duadua ni veivakatovolei eda sa raica. Vakatovolea ena 14 veisiga ena sega ni saumi ena dua na noda Bola…kei na gauna o sa vakarau kina deploy ki na nomu kato, se digitaka e dua pof na noda iwali ni hosted\nEna dua na gauna vakaiyalayala e tu vei keda me baleta na 3 beta mataveilawa ni vakatovotovo….oqo 3 na mataveilawa e deploy ka vakatovotovotaki vakayagataki ena taura mai na Initaneti me baleta na bula…excluding na droini se parokaramu ni ivalavala. Vakauta na imeli me baleta na vakatovotovo beta ki na noda timi ni Veivakatorocaketaki\nEna gauna oqo\nPeni vakaraitaki ni itukutuku\nParokaramu ni peni vakaraitaki e vinaka duadua, Sa vakarautaki tu na iwali ni peni vakaraitaki\nEna 2018 we noticed that several sellers of Penny Auction Software and E-commerce software were using outdated techniques and little if no modern frameworks. Keirau sa tekivu volavola, Keitou vola na neitou nabavuni mai na qele ka vakayagataka na CodeIgniter me baleta na PHP. Na CodeIgniter e dua na MVC ni gauna makawa suitu (ivakaraitaki, raica, dauniyau), ka tawasei vakasama kina na vanua e gadrevi kina & #8217; s, e Super rawarawa na vuli kei na taraicake ni, e totolo cake mai na kena mataqali PHP, nuitaki vakalevu cake kei na ivakadinadina ni mataka.\nIa wasn oya & #8217; rauta, we also realized that the reason why most PHP only Penny Auction Software servers fail is because they rely upon AJAX timers, vakamoce kei na Messaging. Sa qai yavalati kece oqo vei Socket.io kei node. JS. Kena ibalebale ni sa rawa ki na kato ni itukutuku me vakauta vakadodonu vei ira na sega ni dodonu me ra kerea na itukutuku vou. Na noda timers ni vakamoce ena 1000th & #8217; s ni iKarua ni. Kena ibalebale ni noda vakamoce sa totolo sara, vale ni manumanu vakalevu cake ka nuitaki mai na iwali tale eso. Kakua & #8217; leqataka e dua na vosakudrukudru me baleta e dua na iotioti ni iKarua ni vakamoce. Na noda vakamoce e vakadikeva vakalevu cake na vakadodonu mai na veivanua tale eso. E rawa ni o raica na veisau ni bidder cecere ena loma ni iKarua ni gauna o ya kevaka era dau vakamoce o ira era vakayagataka.\nKena itinitini eda qai vakila na clients vinaka cake sara ni kena saumi na vakayacori kei na kena maroroi na sausaumi ena veivula, e nuitaki na icolacola ni Bola, vakarautaka e dua vei ira na ilawalawa ni veiqaravi vinaka e vuravura! O koya keimami sa vakarautaka kina na veika kece me baleti kemuni. Kevaka o outgrow e dua na kato ni itukutuku, oti eda na qai rawa ka na tosoi iko ki na nomu kato ni veika o cakava ke gadrevi mo. Ia ena se tiko ga vei iko na yaga taucoko ni veika me na tabaki ena initaneti.\nEna dua na gauna vakaiyalayala kece na kena clients na komipiuta ni, 5 auwa ni vuli kei na 5 auwa ni lewa galala.\nTarogi Keitou me baleta na neitou kareti plugin.\nTokona na ikuri ni vosa vou\nVatu tudei timers, vakadikeva thousandths ni iKarua ni. Vakayacora na ivakarau dodonu ni vakamoce e tu.\nTOVOLEA NI KO VOLIVOLI. Galala 2 vakatovolei ni macawa.\nClones ena gauna oqo e oka kina\nTarogi keimami mai na mataqali vakaraitaki tale eso, Eda na cakava e levu cake mai na Initaneti peni vakaraitaki\nDikeva na noda bula demos Ena noda vanua demo!!!\nPeni vakaraitaki ni Initaneti\nVolayaca ni bera ni qai laki biuta e dua na vakamoce, e gadrevi vei koya e vakayagataka me rejisita.\nE rawa ni leverage e vuqa na yaga ni curu ki na dua na lewenilotu – curu ki na nodra tabana ni Akaude, biuta e dua na vakamoce, vakuria na ilavo ki na nodra akaude kei na vuqa tale na itavi.\nVoli dinau/vakuri kina na ilavo e rawa ni voli kina na sausaumi kei na ikuri ni ilavo ki na nodra akaude mai na ikoya matamata saumi, baqe, se na vakacuru ilavo ni bera ni qai cavuti e dua na vakamoce.\nBiuti ira na vakamoce mera digitaka e dua na ivoli ka biuta e dua na vakamoce. Na kena vakayagataki e rawa ni levu na vakamoce ena nodra gadreva me yacova ni ra sa qaqa. E rawa talega ni ra biuta e dua na nodra vakamoce se maroroya na nodra vakamoce ka vakayagataka na Bidbutler vei ira vakataki koya.\nBidbutler Bidbutler, vakatokai talega me autobid se na ivakavuvuli e vakamoce, sai koya na vanua e tiko kina na ivakarau ni nomu vakamoce na nomu vakabulai koya ena tini na sekodi, se kena gauna o vakamatatataka.\nSMS vakamoce e dodonu mo volayaca & #8217; me rejisita ka curu ki na dua na ivola SMS ni vakamoce. Na itukutuku ni SMS vakamoce e rawa ni laurai ena kena e baleta na vakaraitaki ka rawa ni vakatikori mai vua na iliuliu ni vanua o ya.\nNa itukutuku ni vakamoce e rawa ni ra raica na nodra itaviqaravi kei na vakamoce tale eso mai na iwasewase ni itukutuku makawa ena loma ni tabana matailalai ni ivoli.\nIcocovi na icocovi ni vakaraitaki sa iotioti ni tamata me biuta e dua na vakamoce ena gauna e saiva kina na sekodi. E sauma na icocovi na iotioti ni isau me baleta na itukutuku vakaraitaki (ka na lailai sobu mai na kena isau dina).\nMataqali vakaraitaki e vuqa tu na mataqali vakaraitaki ena makete; Ia, na mataqali kilai levu duadua e dau vakaraitaki, Vakavinakataka na isau vakaraitaki, Nilbitter vakaraitaki, Vagalalataki vakaraitaki kei rookie vakaraitaki.\nCMS na ivakarau ni veiliutaki ni lewena (CMS), na vanua e rawa ni o cakava kina na tabana duidui ni vakasaqaqara ni idini me baleta na nomu vanua vakaraitaki – me vakataki keda, Veitaratara kei keda, Lawatu ni itataqomaki, Ivakarau & Ituvaki, Nei WASE TTW, Vukei, Na ivakarau ni kena caka kei na kena.\n11 Akaude ni vakayagataki\nLisi ni vakamoce vakaraitaki – Eke o na rawa ni sarava kina na nomu itukutuku vakamoce nei vakaraitaki ena gauna oqo.\nVakaraitaki qaqa – From here you can view your list of won auctions and pay the final price.\nYaca ni nomu (gadrevi)\nNomu imeli (gadrevi)\nNomu talevoni (gadrevi)\nNa Dynamic veitokoni ni vosa, me yaco na nomuni mata me levu cake na tamata\nNew Addon for peni Auctions, Volivoli kei na POS vosavuni…auto translate content from the admins default language to all languages they have enabled in their program (pos, volivoli se Auctions…ebay Auctions lako mai ena mua ni yabaki BTW). Na cakacaka addon oqo me baleta na ivoli kei na ivakatakilakila meta ena gauna oqo, ia e gadrevi kina e dua na akaude Google me baleta nodra vakavakadewa API. […]


Qo ga na iNaki ni Bula? Cava na inaki ni bula? | Saumi na Taro Vakaivolatabu\nWILIKA ENA VOSA Acholi Afrikaans Albanian Amharic Arabic Armenian Armenian (West) Aukan Aymara Batak (Toba) Bengali Bicol Bulgarian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Chiyao Chokwe Chol Cibemba Cinyanja Croatian Czech Dangme Danish Dutch Efik English Estonian Ewe Finnish French Ga Garifuna Georgian German Greek Greenlandic Guarani Gujarati Haitian Creole Hausa Hebrew Hiligaynon Hindi Hungarian Iban Icelandic Igbo Iloko Indonesian Isoko Italian Japanese Kamba Kannada Karen (S'gaw) Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kongo Korean Krio Lamba Lhukonzo Lingala Lithuanian Luganda Lunda Luo Luvale Macedonian Malagasy Malayalam Maltese Mam Mambwe-Lungu Marathi Maya Mazatec (Huautla) Mixe (North Central) Mizo Mongolian Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele (Zimbabwe) Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Punjabi Quechua (Bolivia) Quichua (Imbabura) Romanian Runyankore Russian Samoan Sango Saramaccan Sepedi Serbian (Cyrillic) Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tiv Tlapanec Tojolabal Tok Pisin Totonac Tshiluba Tsonga Turkish Tuvaluan Twi Tzotzil Ukrainian Uruund Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zulu vakaViti\nVakacava o nanuma ni dau lekaleka ena so na gauna na bula?\nO dau vakasamataka tu se sa inaki ga ni noda bula meda marau, cakacaka, vakawati, vakavuvale, da qai qase yani? (Jope 14:1, 2) E volai ena iVolatabu ni so na tamata vuku era vaqaqa tale tu ga na taro qori.—Wilika Dauvunau 2:11.\nE vakainaki na noda bula? E vinaka meda taroga mada, Eda vu mai vei? Ni vakasamataki na kena buli vakamatau na noda mona kei na yagoda, era tukuna kina e levu ni tiko e dua na Dauveibuli. (Wilika Same 139:14.) Ena tiko gona na vuna e buli keda kina! Ena vakainaki sara vakalevu noda bula ke da kila na vuna.\nCava eda buli kina?\nE vakalougatataki rau na imatai ni veiwatini na Kalou, e solia tale ga vei rau na ilesilesi dokai. Nona inaki me rau vakatawai vuravura, rau vakatetea me parataisi rau qai bula tawamudu.—Wilika Vakatekivu 1:28, 31.\nA sega ni vakavotukana na inaki qori ni Kalou nida talaidredre vua. Ia e sega ni cati keda, se veisautaka nona inaki me baleta na vuravura. E veivakadeitaki na iVolatabu ni sa cakacaka tiko na Kalou meda vakabulai, me vakayacori tale ga na nona inaki me baleta na vuravura! E vinakata gona mo vakila na bula me salavata kei na veika a nakita taumada! (Wilika Same 37:29.) O na vulica ena iVolatabu na yaga ni inaki ni Kalou vei iko.


DUA na itukutuku a kacivaka o Anthony Morris e lewe ni iLawalawa Dauvakatulewa, ena bose vakayabaki ni isoqosoqo ena ika3 ni Okotova, 2015. Na itukutuku cava ya? Na soqoni vou e vakatokai me Noda Bula vaKarisito kei na Cakacaka Vakaitalatala, sa na sosomitaka na Koronivuli ni Vuli Vunau, Soqoni ni Cakacaka, kei na Vuli iVolatabu ni iVavakoso. A kaya o Brother Morris ni na sosomitaka na tikidua Noda Cakacaka Vakaitalatala, na ivola ni soqoni e vakatokai tale ga me Noda Bula vaKarisito kei na Cakacaka Vakaitalatala. E walu na tabana na ivola ni soqoni qori qai rokataki vinaka. O na raica e kea na ituvatuva ni soqoni, kei na iyaloyalo ena yaga vakalevu ena nomu wili iVolatabu.\nE wasei vakatolu na soqoni vou:\niYau Mai na Vosa ni Kalou. Na iwasewase qo e tini na miniti, qai yavutaki na ivakamacala ena wili iVolatabu vakamacawa kei na iyaloyalo ena ivola ni soqoni. E walu na miniti e dua tale na iwasewase e vakatokai “Vakekeli ena Vosa ni Kalou,” e caka kina na veitarotarogi ena wili iVolatabu vakamacawa, qai tarava na wili iVolatabu me va na miniti.\nGumatua ena Cakacaka Vakaitalatala. Na iwasewase qo eratou na vakaraitaka kina e tolu na gonevuli na iwalewale ni veivakavulici ena imatai ni veisiko, veisikovi lesu, kei na vuli iVolatabu.\nNoda Bula vaKarisito. E veivosakitaki ena iwasewase qo na sala me muri kina e veisiga na ivakavuvuli vakaivolatabu. E okati tale ga kina na Vuli iVolatabu ni iVavakoso.\nEra vakavinavinakataka na dautukutuku e veiyasa i vuravura na soqoni vou qo ra qai kaya ni yaga vakalevu na veika era vulica kina. A vola e dua na tacida tagane mai Ositerelia: “Sa totoka dina na soqoni Noda Bula vaKarisito kei na Cakacaka Vakaitalatala! Na veika e vakamacalataki kina e ganita vinaka noda bula nikua, qai rawarawa na vakatutu. Eda kidacala ga sa oti tale na soqoni nira lekaleka ga na itavi, e sega na talimagimagi, e totoka vakaoti na vidio kei na nodra vakaitavi tale ga na gone.”\nEratou vola e dua na ilawalawa qase mai Itali: “E uqeti keitou na soqoni vou qo me keitou vakavakarau vakavinaka, me keitou vakavinakataka tale ga na neitou iwalewale ni veivakavulici. Na soqoni vou qo e dua tale na veisau totoka e vakayacora o Jiova ena noda vakavulici na nona tamata. A kaya e dua na dautukutuku goneyalewa e yabaki 15: ‘E dau dredre e liu meu vakarorogo vinaka ena soqoni. Ia na soqoni vou qo e vukei au meu vakarorogo vinaka, meu vakavakarau vinaka tale ga mai vale.’”\nEratou kaya e dua na vuvale mai Austria: “Sega ni toso vinaka sara e liu neirau wili iVolatabu vakamacawa kei na neirau goneyalewa yabaki tini. Ia e veiuqeti na iwasewase ‘iYau Mai na Vosa ni Kalou’ me keitou dau vakamacala. Keitou sa qai marautaka ena gauna qo na wili iVolatabu vakamacawa. Keirau raica tale ga na nona toso vakayalo na luvei keirau.”\nE kaya o Ines mai Jamani: “Au vakila sara ga na yaga ni vakavakarau, kei na noqu vakasamataka vakatitobu na veika ena vulici. Na levu ni vakekeli au cakava ena gauna qo, au se sega ni bau cakava e liu. Sa vinaka sara noqu veiwekani kei Jiova ena gauna qo. E veivakaocai na bula ena vuravura i Setani. Ia na soqoni e vakabulabulataki au, e vukei au meu kua ni soro.”\nEra marautaka tiko na veivavakoso mai na Yatu Solomoni na soqoni vou, dua tale ga na ka nodra sasaga me yaga kina vei ira na soqoni qo. Levu na ivavakoso era tu ena vanua e sega kina na livaliva se na internet ra qai bula rawarawa ga na mataveitacini. Kena ibalebale ya nira sa sega ni rawa ni sarava na vidio e veivula? Era yalovata na dautukutuku ena dua na ivavakoso ena yanuyanu o Malaita me volitaki na niu. Era cautaka ina ivavakoso na ilavo era rawata, me voli kina e dua na misini ni sara vidio e vakalivalivataki ena matanisiga. Era dau gole na tacida tagane e veivula ina vanua voleka duadua e tiko kina na internet, e dau download na vidio se so tale na ka e gadrevi qai veisoliyaki vei ira na mataveitacini ena ivavakoso.\nE kaya e dua na tacida tagane mai Merika: “E vinaka cake vei au na vuli e vakayagataki kina na iyaloyalo, vidio, se droini. E 40 vakacaca na yabaki noqu sasaga voli. Au dau wilika vaka vica vata e dua na ka me yacova ni sa matata vei au, ni bera niu vakamacalataka vua e dua tale. Au vakavinavinakataka gona na iLawalawa Dauvakatulewa ena iyaragi kece ni veivakavulici e vakarautaka. E wananavu na ikau ni ivola ena iVolatabu e dau saravi ena vidio, na iyaloyalo tale ga au dau diva tu me vakayagataki ena vuli sa tu sara ga ena ivola ni soqoni! Sa laurai ga kina ni vakalougatataka tiko o Jiova na veika dou vakarautaka ena vukudra na nona tamata. Vinaka vakalevu.”\nNODA BULA VAKARISITO KEI NA CAKACAKA VAKAITALATALA—ITUVATUVA VOU NI SOQONI\nINAKI Me vakatitobutaki na kilaka vakaivolatabu—2 Tim. 2:15\nKA ME NAMAKI iYaloyalo kei na so na ka me vakaleweni\nINAKI Me vakarautaki keda ena cakacaka vakavunau—2 Tim. 4:5\nKA ME NAMAKI Vidio, vakatasuasuataki na vakatutu\nINAKI Vakavulici keda ena sala me muri kina e veisiga na ivakavuvuli vakaivolatabu—1 Kor. 10:31\nKA ME NAMAKI Vidio mai na JW Broadcasting, kei na Vuli iVolatabu ni iVavakoso\niMeli iMeli Noda Bula vaKarisito kei na Cakacaka Vakaitalatala


WILIKA ENA VOSA Afrikaans Albanian American Sign Language Amharic Angolan Sign Language Arabic Arabic (Lebanon) Argentinean Sign Language Armenian Armenian (West) Aymara Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Toba) Belize Kriol Bengali Bislama Boulou Brazilian Sign Language Bulgarian Cambodian Catalan Cebuano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chol Cibemba Cinyanja Colombian Sign Language Croatian Czech Danish Drehu Dutch Ecuadorian Sign Language Efik English Estonian Ewe Faroese Finnish Finnish Sign Language French Galician Garifuna Georgian German German Sign Language Greek Greenlandic Gujarati Gun Haitian Creole Hebrew Hiligaynon Hindi Hiri Motu Hmong (White) Huastec (San Luis Potosi) Hungarian Hungarian Sign Language Hunsrik Iban Ibanag Icelandic Igbo Iloko Indian Sign Language Indonesian Isoko Italian Italian Sign Language Japanese Japanese Sign Language Kabuverdianu Kamba Kannada Kazakh Kekchi Khakass Kikaonde Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwanyama Latvian Lingala Lithuanian Lomwe Low German Luganda Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mbunda Mexican Sign Language Mixtec (Guerrero) Mizo Mongolian Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele (Zimbabwe) Nepali Nias Norwegian Oromo Otetela Pangasinan Papiamento (Aruba) Papiamento (Curaçao) Persian Peruvian Sign Language Polish Polish Sign Language Portuguese (Brazil) Portuguese (Portugal) Punjabi Quebec Sign Language Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Russian Sign Language Samoan Sango Sena Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swedish Tagalog Tahitian Talian Tamil Tandroy Tarascan Tatar Telugu Tetun Dili Thai Tigrinya Tlapanec Tojolabal Tok Pisin Tongan Tshiluba Tsonga Turkish Tuvaluan Twi Tzeltal Tzotzil Ukrainian Umbundu Urdu Uzbek Valencian Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu vakaViti\nEna rairai levu na ivakasala e vakatututaki mo vosota rawa kina nomu lolosi, ia e vica ga ena yaga. Na vuna? Me vaka sa cavuti oti mai, e duidui na sala eda lolosi kina. Na kena ena yaga vei iko ena rairai sega ni yaga vua e dua tale.\nEso na idusidusi rawarawa sa yaga tiko vei ira e levu. Qo na kena era dau vakayagataka na dauveivakasalataki me baleta na lolosi, era okata tale ga ena nodra ivakamacala e dua na ivola ni vuku e volai makawa sara qai yaga tawamudu, oya na iVolatabu.\n1: NODRA VEIVUKE ESO TALE\nEra kaya eso na kenadau ni yaga vakalevu qo me vosoti kina na lolosi. Ia ena so na gauna o na via tu taudua ga. De dua era na vakasosani iko tale o ira na saga tiko mera vukei iko. E dau yaco ga na ituvaki qori.\nKua ni nanuma ni vinakati mo veimaliwai tu ga kei ira na tamata e veigauna, ia kua ni vakaraitaka ni o sega sara ga ni taleitaki ira. O na vinakata nodra veivuke ena dua na gauna. Vakaraitaka gona ena yalovinaka na ka o vinakata ena gauna qori vaka kina na ka o cata.\nMe salavata kei na kemu ituvaki, raica me tiko na gauna mo dau veimaliwai kina kei na gauna mo tu taudua kina.\nIVAKAVUVULI: “E vinaka na le rua mai na le dua . . . Ke lutu e dua, ena vakaduri koya na kena isa.”—Dauvunau 4:9, 10.\n2: QARAUNA NA KA O KANIA, DAU VAKAUKAUAYAGO\nKe veiraurau na kakana o kania, ena vukei iko mo kua ni lomaocaoca ni o lolosi tiko. Saga mo kania na veimataqali vuata, kakana draudrau, kei na kakana e sega ni levu kina na uro e vakatokai me protein.\nGunu wai droka vakalevu kei na so tale na wai e yaga ina yagomu.\nKe o sega ni via kana, saga mo kana mada ga vakalalai. E vinaka tale ga mo taroga nona ivakasala o vuniwai me baleta na kakana bulabula. *\nNa taubale vakatotolo kei na so tale na vakaukauayago e rawa ni kauta tani na rai cala. O rawa tale ga ni vakasamataka kina nomu rarawa se mo guilecava sara ga.\nIVAKAVUVULI: “Ni sa sega e dua sa cata na yagona dina; ia sa vakania ka maroroya.”—Efeso 5:29, VM.\n3: MOCE VINAKA\nE bibi na moce, vakauasivi sara vei ira na lolosi tiko nira dauoca vakalevu.\nQarauna na levu ni kofi kei na gunu e tiko kina na alakaolo e rawa ni vakaleqa nomu moce.\nIVAKAVUVULI: “E vinaka me sinai e dua na liga ena vakacegu, e ca ni sinai ruarua na liga ena cakacaka kaukaua qai tautauvata kei na cemuria na cagi.”—Dauvunau 4:6.\n4: DAU YALORAWARAWA\nMo nanuma tiko ni duidui na sala eda dau lolosi kina. Ia e vinakati mo kila na ka mo cakava.\nLevu e vinaka vei ira mera talaucaka na lomadra vei ira eso tale nira lolosi tiko, ia eso e sega. Era kaya e levu na kenadau ni rawa ni vosota e dua e lolosi tiko ke talaucaka na lomana. Ke o via talaucaka na lomamu vua e dua ia o lomalomarua tiko, o rawa ni wasea toka mada ga eso na ka vua drau veitokani voleka.\nEso e vinaka vei ira mera tagi, ia eso tale era na kubuta tu ga nodra rarawa.\nIVAKAVUVULI: “Na loma ni tamata yadua e kila na ka e rarawataka tiko.”—Vosa Vakaibalebale 14:10, New International Version.\n5: QARAUNA NA ITOVO E RAWA NI VEIVAKALEQAI\nEso era saga mera vosota na rarawa ni lomadra nira gunu se vakayagataka vakasivia na wainimategaga. Qori e rawa ni veivakaleqai. Na qarai ni veivakacegui va qori e lekaleka ga qai levu na leqa e salavata mai. Saga gona mo qara eso tale na sala vinaka mo vakaceguya kina nomu lomabibi.\nIVAKAVUVULI: “Meda vakasavasavataki keda mai na dukadukali kece.”—2 Korinica 7:1.\n6: VAKAYAGATAKA VINAKA NOMU GAUNA\nE levu e vinaka vei ira mera cakava eso tale na ka mera kua ni rarawa vakalevu nira lolosi.\nEso tale e vinaka vei ira mera qara e dua nodra itokani se ra vaqaqacotaka nodra veitokani kei ira eso tale, vulica eso na taledi vou, se vakaitavi ena so na ka ni veivakamarautaki.\nNi toso na gauna, sa duidui na ka o vakila. O sa na sega ni lolosi vakalevu se vakila na rarawa, qori e tiki sara tiko ga ni nomu vosota na lolosi.\nIVAKAVUVULI: “E vagauna na ka kece ga, . . . na gauna ni tagi kei na gauna ni dredre, na gauna ni tagilagalaga kei na gauna ni meke.”—Dauvunau 3:1, 4.\n7: ITUVATUVA DEI\nEna kena gauna totolo saga mo muria tale na ituvatuva o matau tu kina e veisiga.\nO na rawata ga qori ke o dei ena nomu ituvatuva ni moce, cakacaka, kei na so tale na itavi.\nKe o vakaogai iko ena veika vinaka, ena seavu na rarawa ni lomamu.\nIVAKAVUVULI: “Ena sega sara ni kauaitaka ni toso tiko na veisiga ni nona bula, ni vakaogai koya na Kalou me marau vakalevu na lomana.”—Dauvunau 5:20.\n8: KUA NI VAKATULEWA VAKARIRI\nE levu era veivutunitaka na vakatulewa bibi era cakava ni se qai takali ga nodra itokani se wekadra voleka.\nKe rawa, mo se kua mada ni toki, veisautaka nomu cakacaka, se mo kauta tani na ka e taukena o koya e takali.\nIVAKAVUVULI: “Na lalawa ni tamata gumatua ena tini vinaka ga, ia o ira kece era vakusakusa era na dravudravua.”—Vosa Vakaibalebale 21:5.\n9: DAU NANUMI KOYA\nLevu era nanuma ni yaga mera dau cakava eso na ka me kena ivakananumi o koya e takali.\nE veivakacegui tale ga ni o kumuna na kena itaba se dua na iyaya o dau vakananumi koya kina, se vola eso na gauna kei na kena italanoa mo qai vakananumi koya tu kina.\nMaroroya na iyaya o dau vakananuma kina na ka vinaka me baleti koya, oti qai vakaraica lesu ena gauna e veiganiti vei iko.\nIVAKAVUVULI: “Nanuma na veisiga makawa.”—Vakarua 32:7.\nTovolea mo gade.\nKe o sega ni rawa ni gade vakabalavu, rawa ni cakava e dua na ka o dau taleitaka ena dua se rua ga na siga, me vaka na taubale ena lomanivanua, lako ena valenimaroroi iyaya makawa, se mo draiva tu mada ga.\nNa nomu cakava na ka e duidui vakalailai mai na ka o dau matau kina, ena rawa ni vukei iko tale ga mo vosota na nomu lolosi.\nIVAKAVUVULI: “Mai, datou lai vakacegu mada vakalailai ena dua na vanua lala.”—Marika 6:31.\n11: VUKEI IRA ESO TALE\nMo nanuma tiko ni na yaga tale ga vei iko na gauna o vakayagataka mo vukei ira kina eso tale.\nO rawa ni tekivu sara ga vei ira e tarai ira tale ga nona takali e dua o daulomana, me vakataki ira nomu itokani se wekamu era vinakata tale tu ga e dua na itokani mera lolosi vata.\nNa nomu tokoni ira kei na nomu vakacegui ira ena vu ni marau vei iko ena vakainaki tale ga kina nomu bula na ka sara ga o rairai vinakata tiko.\nIVAKAVUVULI: “E marau vakalevu o koya e solia na ka, vakalailai o koya e taura na ka.”—Cakacaka 20:35.\n12: DIKEVA TALE NA VEIKA O VAKALIUCA\nNa lolosi e rawa ni laurai kina na veika e bibi sara.\nE gauna vinaka qori mo dikeva kina na ka o sa cakava tiko ena nomu bula.\nKe vinakati, veisautaka na ka o vakaliuca.\nIVAKAVUVULI: “E vinaka meda lako ina vale ni lolosi e ca nida lako ina vale ni kanavata, ni qori na keda itinitini kece na tamata, me tugana qori e lomana o koya e bula tiko.”—Dauvunau 7:2.\nIVAKASALA YAGA | IVAKAMACALA LEKALEKA\nKania na kakana bulabula, gunu wai droka vakalevu, qai vakaukauayago vakarauta.\nE bibi tale ga na moce, ni na yaga vua e dua e oca vakalevu ena nona lolosi.\nE duidui na sala eda dau lolosi kina, e vinakati gona mo kila na ka mo cakava.\nKua ni gunu se vakayagataka vakasivia na wainimategaga, qo e sega ni iwali ni leqa ena vakavuna ga me levu tale.\nNi o lolosi tiko e vinaka mo cakava eso tale na ka, me vaka nomu veimaliwai kei na nomu vakaitavi ena so na ka ni veivakamarautaki.\nMo muria tale na ituvatuva o matau tu kina e veisiga, mo dei tale ga kina.\nKe rawa, wawa mada me dua se vica na yabaki ni bera ni o vakatulewa, de o qai veivutunitaka.\nVakumuna na kena itaba, se vakavola eso na ka mo dau nanumi koya kina sa takali.\nEna loma ni dua se veimama mada ga ni siga cakava eso na ka e duidui vakalailai mai na kena o matau tu kina.\nMe vakainaki tale nomu bula, cakava na ka vei ira na vinakata tu na veivuke, okati kina o ira era rarawataka nona takali na wekamu se nomu itokani voleka.\nVeisautaka na ka o vakaliuca.\nE sega ni dua na ka ena vakaotia na lolosi. Ia era vakadinata e levu nira bau vakacegui toka nira muria eso na ivakasala yaga e veivosakitaki ena ulutaga qo. Na veika e vakamacalataki qo e sega ni sala uasivi duadua me vosoti kina na lolosi. Ia ke o vakayagataka eso na vakatutu qori, o na vakila dina na vakacegu.\n^ para. 13 E sega ni vakatututaka na Yadra! e dua na mataqali veiqaravi vakavuniwai.\nDikeva eso na ka o rawa ni cakava mo vosota kina na mosi ni nona takali e dua o lomana.\nE vakarautaka na iVolatabu na veivakacegui yaga duadua vei ira na lolosi.\nMo kinoca se talaucaka?\nVakacava na leqa e sega ni drovaki se wali rawa, me vaka na tauvimate bibi kei na mate?\niMeli iMeli iVakasala Yaga—Ka o Rawa ni Cakava\ng18 nb. 3 t. 6-13


Na Waluvu a Veivakarusai—Ena Yaco Tale Beka?\nVakarusa na Vuravura na Wai—Ena Yaco Tale Beka?\nO SA bau rogoca ni vakamacalataki na ivakataotioti kei vuravura se na kena vakarusai?— E levu ena gauna oqo era dau vakamacala kina. So era nanuma ni na vakarusai na vuravura ena ivalu era na vakayagataka kina na tamata na bomu niukilia. Cava o nanuma, ena vakarusa beka na Kalou na noda vuravura kei na lomalagi totoka kei na kena veikalokalo serau?—\nMe vaka daru sa vulica, e vakaraitaka na iVolatabu ni na rusa na vuravura. E kaya na iVolatabu: “Ko vuravura sa lako tani yani.” (1 Joni 2:17) Ena vakarusai beka na noda vuravura qele oqo ni rusa o vuravura?— Sega, e kaya na iVolatabu ni a bulia na vuravura qele na Kalou “me tawa,” io, mera bula marau kina na tamata. (Aisea 45:18) E kaya na Same 37:29: “Era na taukena na vanua ko ira na yalododonu, ka tiko kina ka sega ni mudu.” Oqo na vuna e kaya tale ga kina na iVolatabu ni na tu ga na vuravura ka sega ni mudu.—Same 104:5; Dauvunau 1:4.\nKe sega ni rusa na vuravura qele ena gauna e rusa kina na vuravura, na cava ga ena rusa?— E rawa nida kila kevaka eda vakasamataka na ka e yaco ena gauna i Noa. E kaya na iVolatabu: “Sa vakarusai kina na vuravura sa tu e na gauna ko ya, e na waluvu.”—2 Pita 3:6.\nE bau dua beka e bula ena gauna e vakarusa kina na vuravura na waluvu ena gauna i Noa?— E kaya na iVolatabu ni Kalou e “a vakavuna ga me yaco na waluvu me luvuci kina na nodra vuravura na tamata ivalavala ca. E a qai vakabulai ga ko Noa o koya ka vunautaka tiko na ivalavala dodonu, kei na lewe vitu tale.”—2 Pita 2:5, VV.\nNa vuravura cava e vakarusai ena gauna i Noa?\nO koya gona, na cava na vuravura e rusa? Na vuravura qele, se o ira na tamata ca?— E kaya na iVolatabu na “nodra vuravura na tamata ivalavala ca.” E vakatokai tale ga o Noa me ‘dauvunau.’ Na cava o nanuma e vunautaka?— O Noa e vakasalataki ira na tamata me baleta na vakarusai ni “vuravura sa tu e na gauna ko ya.”\nNi vakamacalataka o Jisu na Waluvu levu oya, e tukuna vei iratou na nona tisaipeli na ka era cakava voli na tamata ni bera na veivakarusai. E kaya: “Ni bera tiko na waluvu era a kana na tamata, ka gunu, ka vakawati ka veimusumusuki me ra vakawati, ka yacova na siga sa vodo kina ki waqa ko Noa. Era sega voli ga ni kila me yacova ni sa qai yaco sara na waluvu ka carai ira kece yani.” Sa qai tukuna o Jisu nira na vaka tale ga oya na tamata ni bera ni rusa na vuravura oqo.—Maciu 24:37-39, VV.\nNa vosa oqo i Jisu eda raica rawa kina ni dodonu me ka ni vuli vei keda na veika era cakava voli na tamata ni bera na Waluvu. Ni o wilika na Wase 10 ni ivola oqo, o se nanuma tiko na ka era cakava na tamata ena gauna oya?— E so era tamata voravora, ra qai dau veivakasaurarataki. Ia e kaya o Jisu ni levu ga vei ira era sega ni via vakarorogo ni talai Noa na Kalou me vunau vei ira.\nMani tukuna vei Noa o Jiova ni na vakarusai ira na tamata ca ena dua na waluvu. Ena luvuci na vuravura kei na veiulunivanua. E tukuna o Jiova vei Noa me taya e dua na waqa vakaitamera. E vaka e dua na kato vakaitamera qai balavu, me vaka o raica ena iyaloyalo ena tabana e 238.\nE tukuna na Kalou vei Noa me taya e dua na waqa vakaitamera me rawa ni ratou vodo kina vakavuvale kei na levu tale na manumanu. Eratou cakacaka vakaukaua sara o Noa kei na nona vuvale. Eratou musu kau lelevu, ratou qai vakayagataka me ta kina na waqa. E ta tiko na waqa oqo ena vica vata na yabaki, baleta ni rui vakaitamera.\nO se nanuma na ka e cakava tale tiko ga o Noa ena vica na yabaki e ta tiko kina na waqa?— E vunau tiko, ni vakasalataki ira na tamata ena vuku ni Waluvu. E bau dua e kauai? Sega, o iratou ga na nona vuvale. Era rui ogaoga na vo ni tamata. O se nanuma tiko na ka e kaya o Jisu era cakava voli?— Era oga ena kana, gunu, kei na vakawati. Era sega ni nanuma nira tamata ca, ra mani sega kina ni kauaitaka na veika e tukuna o Noa. Daru raica mada se cava era qai sotava.\nE sogota o Jiova na katuba ni waqa ni ratou sa curu i loma o Noa kei na nona vuvale. Era se sega ga ni vakabauta na tamata ni na yaco na waluvu. Sega ni dede sa tasova mai lomalagi na wai! Oqo e sega ni uca me vaka eda kila. E uca bi dina! Sega ni dede sa vaka na irorogo ni uciwai levu na kui ni wai. E babale na veikau lelevu ra qai vaqiqici na veivatu lelevu me vaka ga era qereqere. Vakacava o ira kece na tamata era sega ni vodo i waqa?— E kaya o Jisu: “Sa qai yaco sara na waluvu ka carai ira kece yani.” Era mate kece. Baleta?— Me vaka e kaya o Jisu, “era sega voli ga ni [via] kila.” Era sega ni vakarorogo!—Maciu 24:39, VV; Vakatekivu 6:5-7.\nNa cava meda kua ni vakasamataka tu ga kina na marau?\nIa, nanuma ni kaya o Jisu ni ka e yaco oya e dodonu meda vuli kina. Na cava eda vulica kina?— Era sega ni vakarusai ga na tamata baleta ni ca na nodra itovo, ia e baleta tale ga nira rui osooso ra qai sega ni vulica na veika e baleta na Kalou kei na ka ena vakarau vakayacora. Meda qarauna meda kua ni vakataki ira, se vakaevei?—\nEna vakarusa tale beka na Kalou na vuravura ena waluvu?— Sega, sa yalataka na Kalou ni na sega. E kaya: “Au sa lesia na noqu drodrolagi me tu e na o, ia sa na kenai vakatakilakila.” E kaya o Jiova ni drodrolagi e ivakatakilakila ni kena “sega tale ni muduki laivi na ka bula kecega e na waluvu.”—Vakatekivu 9:11-17.\nEda rawa gona ni vakadeitaka ni na sega tale ni vakarusa na Kalou na vuravura ena waluvu. Ia, me vaka daru sa raica, e vakaraitaka na iVolatabu ni na rusa dina na vuravura. O cei ena vakabula o Jiova ni vakarusa na vuravura oqo?— O ira beka na ogaoga ena veika tale e so ra qai sega ni via vulica na veika e baleta na Kalou? Se o ira beka era rui osooso ra qai sega ni vulica na iVolatabu? Na cava o nanuma?—\nEda vinakata meda okati kei ira ena vakabula na Kalou, se vakaevei?— Eda na sega beka ni marau ke rawa ni vaka na vuvale i Noa na noda vuvale me vakabulai keda kece na Kalou?— Me rawa nida bula ena gauna e vakarusa kina na Kalou na vuravura, e vinakati meda kila se ena vakarusa vakacava na Kalou na vuravura, ena sosomitaka vakacava ena dua na vuravura vou. Daru raica mada se ena cakava vakacava.\nE sauma vei keda na iVolatabu ena Taniela wase 2, tikina e 44. E dusia tiko na noda gauna na tikinivolatabu oqo ni kaya: “Ia e na nodra gauna na tui ko ya ena qai vakatura na Kalou ni lomalagi e dua na matanitu, ena sega sara ni vakarusai rawa: ia na matanitu ko ya ena sega ni biu tu me nodra na tamata tani, ia ena vurumemeataka ga ka vakaotia na veimatanitu oqori, ka na tu ga ka sega ni mudu.”\nE matata vei iko oya?— E kaya na iVolatabu ni na vakarusa na veimatanitu kece era veiliutaki tiko e vuravura na Matanitu ni Kalou. Baleta?— Era sega ni talairawarawa vua e sa lesia na Kalou me Tui. O cei oya?— Io, o Jisu Karisito!\nEna vakarusa na vuravura oqo ena Amaketoni o Jisu Karisito, na Tui e digitaka na Kalou\nE tu na dodonu vua na Kalou o Jiova me lewa se mataqali matanitu vakacava me veiliutaki, sa digitaka tale ga na Luvena o Jisu, me Tui. Sa voleka na gauna me liutaka kina o Jisu Karisito, na Tui sa digitaka na Kalou, na kena vakarusai na veimatanitu era veiliutaki tiko. Oqo e vakamacalataka na iVolatabu, ena Vakatakila wase 19, tikina e 11 ina 16, me vaka e vakaraitaki ena iyaloyalo oqo. Ena iVolatabu, e vakatokai me Amaketoni na ivalu ni Kalou ena vakarusai ira na veimatanitu era veiliutaki tiko.\nE kaya na Kalou ni na vakarusa na matanitu ni tamata na nona Matanitu. Ia e bau tukuna vei keda meda vakaitavi kina?— Sega, e vakamacalataka na iVolatabu ni Amaketoni e “[i]valu ni siga dina ko ya ni Kalou Kaukauwa.” (Vakatakila 16:14, 16) Io, na Amaketoni e ivalu ni Kalou, ena vakayagataki Jisu Karisito kina me liutaka na mataivalu agilosi mera vala. Sa voleka beka na ivalu levu na Amaketoni? Daru vaqaqa mada.\nDaru wilika mada na gauna ena vakarusai ira kina na tamata ca na Kalou qai vakabulai ira na qaravi koya, ena Vosa Vakaibalebale 2:21, 22; Aisea 26:20, 21; Jeremaia 25:31-33; kei na Maciu 24:21, 22.\niMeli iMeli Vakarusa na Vuravura na Wai—Ena Yaco Tale Beka?


Rokovi o Jisu ni Bera Nona Sucu | Bula i Jisu\nVEISIKO O MERI VUA NA WEKANA O ILISAPECI\nNi tukuna na agilosi o Keperieli vua na goneyalewa o Meri ni na vakasucuma e dua na gonetagane ena veiliutaki vakatui me tawamudu, e taroga sara o Meri: “Ena yaco vakacava qori niu se sega ni veiyacovi kei na dua na tagane?”—Luke 1:34.\nE sauma o Keperieli: “Ena sobuti iko na yalo tabu, ena vakaruguti iko na kaukaua i koya e Cecere Duadua. Oya na vuna ena vakatokai kina o koya o na vakasucuma me yalosavasava, na Luve ni Kalou.”—Luke 1:35.\nMe rawa ni vakabauta o Meri nona itukutuku, e tomana o Keperieli: “Raica! Na wekamu o Ilisapeci, na kenamarama e sega ni vakaluveni, sa kunekunetaka tale ga e dua na luvena tagane, qo sa ikaono ni nona vula, ni sega ni dredre vua na Kalou me vakayacora nona vosa.”—Luke 1:36, 37.\nE vakabauta o Meri na vosa i Keperieli, e vakadinadinataki qori ena nona kaya: “Raica! Au yalewa dauveiqaravi i Jiova! Me yaco mada ga vei au na nomuni vosa.”—Luke 1:38.\nNi biubiu ga o Keperieli sa vakasosolo sara o Meri me lai sikovi Ilisapeci, erau tiko kei na watina o Sakaraia volekati Jerusalemi ena veidelana e Jutia. E rairai tolu se va na siga na ilakolako mai na koro i Meri o Nasareci ina nodrau itikotiko o Ilisapeci.\nNi yaco yani o Meri ena vale i Sakaraia, e kidavaka sara na wekana o Ilisapeci. E sobuti Ilisapeci na yalo tabu qai kaya vei Meri: “O kalougata dina vei ira na yalewa kece, me kalougata tale ga na vua ni ketemu! E ka dokai dina nomu mai sikovi au, tinai noqu Turaga. Kila na cava, niu rogoca ga nomu vakabula, e lade sara ga ena marau na gone e ketequ.”—Luke 1:42-44.\nE sauma o Meri ena vakavinavinaka: “E vakacerecerei Jiova na lomaqu, na yaloqu tale ga e marautaka na Kalou na noqu iVakabula, ni kauaitaka o koya na ituvaki vakaloloma ni nona yalewa dauveiqaravi. Raica! Me tekivu qo era na tukuna na itabatamata kece niu kalougata dina, ni cakava vei au na veika lelevu o koya e kaukaua duadua.” E ka dokai dina na ka e tukuni ni na yaco vei Meri, ia e vagolea na vakarokoroko kece vua na Kalou. E kaya: “E yacana . . . o yalosavasava, ena lomani ira tale ga era rerevaki koya ena itabatamata kece ga.”—Luke 1:46-50.\nE uqeti vakalou o Meri me vakacaucautaka tiko ga na Kalou ena nona kaya: “A vakayagataka na ligana me cakava kina na cakacaka lelevu, a ceburaki ira e viavialevu na lomadra. E vakalolovirataki ira na vetaicake mai na nodra itutu cecere, qai vakacerecerei ira na tauvanua, e vakamamautaki ira na viakana ena ka vinaka, qai vakalesui ira ligalala na vutuniyau. E vukei ira na nona tamata na Isireli, ni se nanuma tiko na nona yalololoma, a yalataka vei ira na tukada, vei Eparama kei na nona kawa me tawamudu.”—Luke 1:51-55.\nE rauta ni vula tolu nona tiko kei Ilisapeci o Meri, qai rairai vukei koya ena vica na macawa ni bera nona vakasucu. Dua dina na gauna marautaki qori vei rau na yalewa yalodina erau bukete ruarua ena veivuke ni Kalou!\nA rokovi o Jisu ni bera mada ga nona sucu. E vakatokai koya o Ilisapeci me “noqu Turaga,” qai “lade sara ga ena marau” na gone e ketena ni raici Meri. E duidui sara mai na ka era cakava e muri eso tale vei Meri kei na gone sa vakarau vakasucuma. Ena qai vakamacalataki malua qori.\nNa cava e kaya o Keperieli vei Meri me baleta na sala ena bukete kina?\nE rokovi vakacava o Jisu ni bera nona sucu?\nE vakacava na dede ni nona tiko kei Ilisapeci o Meri? E yaga vakacava qori?\niMeli iMeli Rokovi o Jisu ni Bera Nona Sucu\njy wase 2 t. 12-13


The Fiji Times » Dolavi na valenivuli vou e Sawani\nDolavi na valenivuli vou e Sawani\n22 September, 2014, 10:45 am\nUpdate: 10:45AM ERA VAKAMUDUO ka ra kureitaki liga na lewe i Vuna raraba e na siga Vakaraubuka ni macawa sa oti ena kena dola e dua na nodra valenivuli vou, ka vakavinakataki talega na valenivuli makawa.\nNi qai voleka toka na veimama ni tini e na mataka lailai ni siga oya, sa tadu yani na i lakolako vakaturaga ena rara ni koronivuli, ka sa wawa toka mai na vanua me vakayacori na veikidavaki vakaturaga.\nRatou vakaitavi na qase ni vanua ko Vuna e na kena vakayacori na i vakasobu vua na noda i Liuliu ni Matanitu, ni bera ni qai gole yani ena vakatunuloa, ka sa wawa toka mai kina o Ro Macanawai Raicebe na gone turaga na Tui Vuna.\nE vakayacori vua na Paraiminisita ni noda vanua na veiqaraqaravi kece vakavanua ni bera ni qai laki dolava na valenivuli vou ka rauta ni $500 na udolu na dola na kena i sau vakailavo.\nVakaraitaka o Asaeli Naiteqe ni a vulici vou saraga na meke ni yaqona ka vakaitavi kina o Ratu Sikeli Boladuadua.\nOi keitou qoi na dau buli sere kei na meke me vakataka na Caucau ni Waimanu kei na vuqa tale, e kaya.\nTomana ni taura ga e rua na macawa na kena vakatavulici vei ira na cauravou na qaqana, na kena i lagalaga kei na kena meke ni sa tutaki yani vua na Vulagi Dokai.\nKuria o Naiteqe ni koronivuli oya e a tekivu ga mai na koro ko Sawani ni bera ni qai tokitaki mai ki na vanua ka sa dabe toka kina e na gauna oqo.\nE vakavinavinakataka vakalevu na noda matanitu na koro ko Vuna, baleta ni sa dodonu me sogo na koronivuli mai vei ratou na Tabacakacaka ni Vuli kei na Tabana ni Bula. Ia, e na nona rai vakayalomatua o Brigadier General Tikoitoga sa qai tukuna kina vua na Tabana ni Matai kei na Idinia ni mataivalu, me ratou veivuke ena kena vakacokotaki cake tale na koronivuli, me rawa ni ra vakavulici kina na kawa kei Viti ni mataka.\nTomana o Naiteqe ni yabaki dua ga vakacaca na kena tara na koronivuli vou, ka vakakina na kena vakavinakataki na koronivuli makawa, ka wili talega kina e dua na vale ni wilivola (library).\nTinia ni ra sa bosekataka tiko na i tubutubu ni gone ni vanua o Vuna, ni yabaki mai oqo era sa na gole lesu tale ki na nodra koronivuli ni Tikina o ira na gone ni Vuna kalasi 1 ki na 8 ka ra dui vuli tu e na vei koronivuli e na kedrau tadrua o Suva kei Nausori.


Aisea 16 | iVolatabu ena Internet | Vakadewa ni Vuravura Vou\nTomani na itukutuku ca me baleti Moapi (1-14)\n16 Moni vakauta e dua na tamanisipi vua na iliuliu ni vanuaMai Seila me takosova na vanua talasigaIna ulunivanua ni goneyalewa ni Saioni. 2 Me vaka na manumanuvuka e vakasavi mai na nona sova+Ena vaka kina o ira na goneyalewa ni Moapi ena wai mamatia e Arinoni.+ 3 “Moni bose, moni cakava na ka sa lewai. Moni cakava na nomuni ivakaruru ena sigalevu me vaka na bogi. Moni vunitaki ira na veiseyaki, moni kua ni lawakitaki ira na dro tiko. 4 Mera tiko vei iko Moapi na noqu era veiseyaki. Mo vunitaki ira vei koya e dauvakacaca.+ Ena muduki o koya e dau veivakasauraratakiEna oti na veivakarusaiEra na takali e vuravura na dauveibutu. 5 Ena qai vakataudeitaki ena dei ni loloma na idabedabe vakaturaga. O koya e dabeca ena valelaca i Tevita ena yalodina,+Ena lewa vakadodonu, ena totolo ni vakayacora na ka dodonu.”+ 6 Eda sa rogoca na viavialevu nei Moapi, ni sa dua na ka na nona dokadoka,+Na nona qaciqacia kei na nona viavialevu kei na nona cudru,+Ia ena tawayaga na nona tukutukuni koya. 7 O koya gona o Moapi ena tagicaki MoapiEra na tagi kece.+ O ira na mokulaki era na lolositaka na ibuli vuanivaini rabaraba ni Kiriereseci.+ 8 Ni sa malai na were ni Esiponi.+ Na vaini ni Sipima,+Era butubutuka na iliuliu ni veimatanitu na tabana damudamu serau,*E yaco sara i Jaseri,+E tete yani ina vanua talasiga. E tete na tabana me yaco sara i waitui. 9 Oya na vuna au na tagicaka kina na vaini ni Sipima me vaka na noqu tagicaki Jaseri. Au na vakasuasuataki kemudrau Esiponi kei Elale+ ena wainimataqu,Ni sa cava na kailavaki ni nomu vuata ni vulaikatakata kei na nomu tatamusuki.* 10 Sa kau tani na marau kei na reki mai na loga ni kauvuata,Sa sega na kaila ni reki se kaikaila ena loganivaini.+ Sa sega tale ni butu waini ena ikeli o koya e dau butuka. Niu sa tarova na kaila.+ 11 Oya na vuna e yavavala kina na lomaqu ena vuku i Moapi,+Me vaka na qiri api,Kei na ketequ ena vuku i Kiriereseci.+ 12 Ni vakaocai koya mada ga o Moapi ena vanua cecere qai lako ina nona tikina tabu me masu, ena sega ni rawata e dua na ka.+ 13 Qo na vosa e tukuna oti o Jiova me baleti Moapi. 14 E kaya o Jiova: “Ena loma ni tolu na yabaki me vaka na yabaki ni tamata cakacaka saumi,* ena beci na lagilagi nei Moapi ena levu na leqa, era na lewe lailai ga o ira na vo, era na malumalumu.”+\n^ Se “na tabana e sobi ena vuanivaini damudamu.”\n^ Se rawa ni, “Ni rogo yani na ibole ni valu ena nomu vuata ni vulaikatakata kei na nomu tatamusuki.”\n^ Se “wili vinaka me vaka e cakava na tamata cakacaka saumi,” oya ena tolu vinaka na yabaki.


“Karisito na Kaukauwa ni Kalou” | Toro Voleka\nWILIKA ENA VOSA Afrikaans Albanian Amharic Arabic Armenian Aymara Baoule Bengali Bicol Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitumbuka Chiyao Croatian Czech Danish Dutch English Estonian Ewe Finnish French Ga Georgian German Greek Haitian Creole Hausa Hiligaynon Hindi Hungarian Icelandic Igbo Iloko Indonesian Italian Japanese Kannada Kikongo Kikuyu Kiluba Kinyarwanda Kirghiz Kirundi Kisonge Kongo Korean Krio Kwanyama Latvian Lingala Lithuanian Luganda Luo Macedonian Malagasy Malay Malayalam Maltese Myanmar Ndebele (Zimbabwe) Ndonga Niuean Norwegian Oromo Pangasinan Papiamento (Aruba) Papiamento (Curaçao) Persian Polish Portuguese (Brazil) Punjabi Quechua (Bolivia) Rarotongan Romanian Russian Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Slovak Slovenian Solomon Islands Pidgin Spanish Sranantongo Swahili Swedish Tagalog Tahitian Tamil Thai Tigrinya Tiv Tok Pisin Tongan Tshiluba Tsonga Turkish Twi Ukrainian Umbundu Uruund Venda Vietnamese Wolaita Xhosa Yoruba Zulu vakaViti\n1-3. (a) Na ka vakadomobula cava eratou sotava na tisaipeli ena Wasawasa o Kalili? Na cava e qai cakava o Jisu? (b) Na cava e donu vinaka kina nona vakatokai o Jisu me o “Karisito na kaukauwa ni Kalou”?\nDUA na ka nodratou domobula. Ratou soko kosova tiko na Wasawasa o Kalili ratou qai donuya e dua na cava kaukaua sara. Sega ni vakabekataki ni ratou sa sotava oti na cava e wasawasa—ni levu vei iratou oqo eratou gonedau. * (Maciu 4:18, 19) Ia, na cava eratou sotava oqo e sa bau vakadomobula sara ga, e se na biau, qai voravora na wasawasa. Ratou yavala kece na tiko e waqa ena nodratou saga me kua ni luvu na waqa, ia e dreve taucoko na sasaga ena kaukaua ni draki ca. Sa tekivu vodo i waqa na wai. E tubu na veilecayaki e loma ni waqa, ia o Jisu e mocelutu ga, e tarai koya na wawale ni a vunau voli vei ira na lewe vuqa ena dua taucoko na siga. Ratou qai vakayadrati Jisu na tisaipeli ni ratou kila ni sa voleka na leqa, ratou vakamasuti koya: “Turaga, mo ni vakabulai kedatou, edatou sa mate.”—Marika 4:35-38; Maciu 8:23-25, VV.\n2 E sega ni rere o Jisu. E vunauca na cagi kei na wasawasa: “Mo cegu, mo maravu mai.” Vakasauri ga na ruru ni cagi kei na maravu ni wasawasa. E curumi iratou na tisaipeli e duatani na mataqali rere. “O cei beka oqo?” eratou vakasolokakanataka. Io, o cei tale e rawa ni vunauca na cagi kei na wasawasa, me vaka beka e dua e vunauca tiko e dua na gone talaidredre?—Marika 4:39-41; Maciu 8:26, 27.\n3 Ia, e sega ni dua ga na tamata wale o Jisu. A laurai vua na kaukaua i Jiova, qai levu tale ga na sala e vakaraitaka sara mada ga kina o koya na kaukaua oya. Sa rauta me cavuta o Paula ni o “Karisito na kaukauwa ni Kalou.” (1 Korinica 1:24) Laurai vakacava vei Jisu na kaukaua ni Kalou? Me cakayaco vakacava vei keda nona dau vakayagataka nona kaukaua?\nNona Kaukaua na Luve ni Kalou e Duabau\n4, 5. (a) Na kaukaua kei na lewa cava e solia o Jiova vua na Luvena e duabau? (b) E vakarautaki vakacava na Luve ni Kalou me vakayacora na inaki nei Tamana me bulibuli?\n4 Vakasamataka mada na kaukaua e tu vei Jisu ni bera ni mai bula vakatamata. A vakaraitaka o Jiova nona “kaukauwa tawamudu” ena gauna e bulia kina na Luvena e duabau, a qai vakatokai me o Jisu Karisito. (Roma 1:20; Kolosa 1:15) Tekivu mai na gauna oya nona sa solia vakalevu o Jiova na kaukaua kei na lewa vua na Luvena, e lesi koya tale ga ena buli ni veika e vauca na nona inaki. E kaya na iVolatabu me baleti koya na Luvena oqo: “Sa cakava na ka kecega ko koya; a sa sega e dua na ka sa caka, me sega ni cakava ko koya.”—Joni 1:3.\n5 Eda na sega ni kila na levu ni ilesilesi oya. Ia, vakasamataka mada na kaukaua ena gadrevi mera buli kina e vica vata na milioni na agilosi qaqa, na noda veilomalagi kei na vica vata na bilioni na kena veisoso kalokalo, vaka kina na vuravura kei na veimataqali ka bula era buroro tu kina. Me rawa ni vakayacora na Luve duabau ni Kalou na veika kece oqo, sa tu me nona ivukevuke na igu kaukaua duadua ena lomalagi kei na vuravura—na yalo tabu ni Kalou. E ka dokai vua na Luvena oqo me vakayagataki me matai daucakacaka, me vakayagataki koya o Jiova ena buli ni veika kece tale e so.—Vosa Vakaibalebale 8:22-31.\n6. Ni vakaturi mai na mate o Jisu, na kaukaua kei na lewa cava e soli vua?\n6 E rawa beka ni vakaikuritaki tale na kaukaua e soli vua na Luve ni Kalou duabau? Ni vakaturi oti o Jisu mai na mate, e qai kaya: “Sa soli mai vei au na lewa kecega mai lomalagi kei vuravura.” (Maciu 28:18) Io, sa soli vei Jisu na kaukaua, soli tale ga vua na dodonu me vakayagataka nona kaukaua ena lomalagi kei na vuravura. Ni “nodra Tui na tui, kei na nodra Turaga na turaga,” sa soli vua na kaukaua me “vakawabokotaki ira oti na daulewa kece ga, na veiliutaki kece ga kei na kaukauwa”—rairai kei na kena e tawarairai—e via tusaqati Tamana. (Vakatakila 19:16; 1 Korinica 15:24-26, VV) E “sega ni vo e dua na ka me sega ni vakamalumalumutaki” vei Jisu—qai vakavo ga o Jiova.—Iperiu 2:8; 1 Korinica 15:27.\n7. Na cava eda nuidei kina ni na sega ni vakayagataka vakatani vakadua o Jisu na kaukaua e solia vua o Jiova?\n7 Meda leqataka beka de vakayagataka vakatani o Jisu na nona kaukaua? Sega sara! E lomani Tamana dina o Jisu, ena sega ni cakava e dua na ka me na vakacudrui Tamana kina. (Joni 8:29; 14:31) Kila vinaka tu o Jisu ni o Jiova e sega ni dau vakayagataka vakatani na nona kaukaua levu. A vakadinadinataka sara ga o Jisu ni o Jiova e dau qara na sala e so me vakayagataka kina nona kaukaua “me totaki ira vakaidina sa dodonu na lomadra vua.” (2 Veigauna 16:9) E ucui Tamana vinaka sara ga o Jisu ena nona lomana na kawatamata, eda nuidei gona ni na dau vakayagataka tu ga nona kaukaua meda vinaka kina. (Joni 13:1) Ia, e sa ivakaraitaki vinaka dina ena tikina oqo o Jisu. Meda raica mada oqo na kaukaua e tu vua kei na nona dau vakayagataka, ni se bula e vuravura.\n“Kaukauwa e na . . . Vosa”\n8. Ni lumuti oti o Jisu, sa qai soli vua na kaukaua me cakava na cava, ia e vakayagataka vakacava nona kaukaua?\n8 E vakabauti ni a sega ni cakamana o Jisu ni se gonetagane, ena nona bula voli e Nasareci. Ia, e veisau oqo ena gauna e papitaiso kina ena 29 S.K., ni rauta ni yabaki 30. (Luke 3:21-23) E kaya na iVolatabu: “Sa lumuti Jisu na kai Nasareci na Kalou e na Yalo Tabu kei na kaukauwa: ko koya ka lako voli ka daucaka vinaka, a sa vakabulai ira kecega sa vakasaurarataki ira na tevoro.” (Cakacaka 10:38) “Daucaka vinaka”—sega li ni vakaraitaka oqo ni dau vakayagataka vinaka o Jisu nona kaukaua? Ni lumuti oti, sa qai yaco me “dua na parofita, a tamata kaukauwa e na cakacaka kei na vosa.”—Luke 24:19, VV.\n9-11. (a) E dau veivakavulici vakalevu e vei o Jisu, ia na cava ena gadrevi vua? (b) Na cava era kurabui kina na vakarorogo ena veivakavulici i Jisu?\n9 Na sala cava e kaukaua kina ena vosa o Jisu? E dau veivakavulici e matanalevu—ena batiniwai vaka kina ena veisalatu kei na makete. (Marika 6:53-56; Luke 5:1-3; 13:26) E rawa nira dui lako na vakarorogo ke ra sega ni taleitaka na ka era rogoca. Ena gauna oya, ni bera na taba ivola, na vosa era rogoca na dauvakarorogo era sa na katona sara tu ga e na nodra vakasama kei na lomadra. O koya gona, ena vinakati me bulabula na veivakavulici i Jisu, me rawarawa na kena kilai, me rawarawa tale ga nira lai nanuma na vakarorogo. Na veika kece oqo e kena mesamesa o Jisu. Me kena ivakaraitaki, vakasamataka mada na nona Vunau ena Ulunivanua.\n10 Ena dua na mataka ena itekitekivu ni yabaki 31 S.K., era soqoni yani e dua na ilala ena yasa ni dua na delana, volekata na Wasawasa o Kalili. So vei ira era lako mai Jutia kei Jerusalemi, e rauta ni 100 ina 110 na kilomita na kena yawa. E so tale era cavutu mai na veibaravi kei Taia kei Saitoni, ina vualiku. Levu na tauvimate era torovi Jisu mera tarai koya, e vakabulai ira kece o koya. Ni sa sega tale ni tiko ena kedra maliwa e dua e tauvimate bibi, sa qai tekivu vakavulici ira. (Luke 6:17-19) Era kurabui ena gauna e vosa oti kina. Ena vuku ni cava?\n11 Oti e vica tale na yabaki, e qai vola e dua a vakarogoca nona vunau oya ena ulunivanua: “Era sa kurabui sara na lewe vuqa e na nonai vakavuvuli. Ni sa vakatavulici ira me vaka e dua sa tu ga vua na lewa.” (Maciu 7:28, 29) E rawa nira vakila na kaukaua i Jisu ena nona vosa. E vosa ena vukuna na Kalou, qai yavutaka na nona ivakavuvuli mai na Vosa ni Kalou. (Joni 7:16) E matata na ivakamacala i Jisu, e momona nona ivakasala, qai sega ni dua e veibataka rawa na nona ile. Na nona ivakamacala e tara sara ga na uto ni ka e dau vinakati me vakamatatataki, e tara tale ga na lomadra na vakarogoci koya. E vakavulici ira ena sala me kunei kina na marau, na ivakarau ni masu, na sala mera vakasaqara taumada kina na Matanitu ni Kalou, kei na ka mera cakava me dei kina nodra veigauna mai muri. (Maciu 5:3–7:27) Na nona vosa e vakaceguya sara ga na lomadra na via rogoca tu na ka dina kei na ka dodonu. O ira vaka oqo era tu vakarau sara tu ga mera vakanadakuya na ka kece, mera muri koya. (Maciu 16:24; Luke 5:10, 11) Oqo e vakaraitaka votu na kaukaua ni vosa i Jisu!\n“Kaukauwa e na Cakacaka”\n12, 13. E “kaukauwa e na cakacaka” o Jisu, ia ena sala cava? Era duidui vakacava na nona cakamana?\n12 E kilai tale ga o Jisu ni “kaukauwa e na cakacaka.” (Luke 24:19) E vakamacalataka na Kosipeli e 30 vakacaca na nona cakamana—e rawata kece ena “kaukauwa ni Turaga” o Jiova. * (Luke 5:17) Na cakamana i Jisu e tara na nodra bula e vica vata na udolu. E rua mada ga era rairai tiko kina e lewe 20,000 taucoko—nona vakani ira e le 5,000 na tagane, kei na nona vakania e 4,000 na tagane ena dua tale na gauna e muri—‘ra sega ni wili kina na yalewa kei na gone’!—Maciu 14:13-21; 15:32-38.\n‘Era raici Jisu ni lako voli e dela ni wai’\n13 Levu na veimataqali cakamana a vakayacora o Jisu. E lewai ira na timoni ena kaukaua e tu vua, e sega ni dredre vua nona vakasavi ira. (Luke 9:37-43) E lewa mada ga na veika era tu wavokiti keda, ni veisautaka na wai me waini. (Joni 2:1-11) Ra kurabui nona tisaipeli ni taubale ena dela ni Wasawasa o Kalili. (Joni 6:18, 19) E tu vua na kaukaua me vakabulai ira na tauvi matenikuli kei na lokiloki, mate bibi e so, kei na mate sa sega na kena wai. (Marika 3:1-5; Joni 4:46-54) E levu na sala e veivakabulai kina. E so mada ga era vakabulai ena vanua yawa era tu yani kina, e so tale e tarai ira sara ga o Jisu. (Maciu 8:2, 3, 5-13) So era vakabulai vakasauri, so e taura na gauna.—Marika 8:22-25; Luke 8:43, 44.\n14. Na ituvaki cava e vakaraitaka kina o Jisu ni tu vua na kaukaua me vakabula kina na tamata mate?\n14 E vakasakiti sara ni kaukaua e tu vei Jisu e rawa sara mada ga ni vakaturi ira kina na mate. Vakatolu nona vakatura na mate, e solia lesu kina e dua na goneyalewa yabaki 12 vei rau nona itubutubu, e dua na gonetagane vua na tinana yada, kei na ganedrau e rua na veitacini. (Luke 7:11-15; 8:49-56; Joni 11:38-44) Sega ni dua na ka e dredre vua ena tolu na veivakaturi oqo. A vakatura na goneyalewa yabaki 12 mai na idavodavo ga e se qai mate toka kina. E vakatura na luvena na yada—kena irairai ena siga vata ga a mate kina, ni se laveti tiko me lai bulu. A vakaturi Lasarusa tale ga mai na qaravatu, ni sa mate siga va tu.\nLaurai na Yalomatua kei na Veinanumi ena Vakayagataki ni Nona Kaukaua\n15, 16. Na cava e vakadinadinataka ni o Jisu e sega ni dau nanumi koya ga ni vakayagataka nona kaukaua?\n15 Kaya mada ke soli vua e dua na iliuliu vakatamata na kaukaua a soli vei Jisu, e macala tu ga ni na vakayagataki sara ga vakatani! Ia, e sega na ivalavala ca i Jisu. (1 Pita 2:22) E sega ni vakaleqai koya na kocokoco, via rogo, se nanumi koya ga, na itovo e dau curumi ira na tamata mera vakayagataka kina vakatani nodra kaukaua.\n16 Sega vakadua ni vakayagataka nona kaukaua o Jisu ena yalo kocokoco, se me rawa ka ga kina. Ni viakana, a sega ni via vukica na vatu me madrai, me vakaceguya ga kina nona gagadre. (Maciu 4:1-4) Na veika lailai e taukena e vakaraitaka votu ni sega ni vakayagataka nona kaukaua me rawa ka kina. (Maciu 8:20) E tiko tale e dua na sala eda kila kina ni sega ni dau nanumi koya ga ena gauna e dau vakaraitaka kina nona kaukaua. Ni cakamana, e sega ni rawa ka kina, e dau vakayalia ga kina e so na ka. Ni vakabula na tauvimate, e lako tani vua na kaukaua. E vakila o koya ni lako tani vua na kaukaua, ni vakabula wale mada ga e le dua. (Marika 5:25-34) Ia, e vakalaiva mera tarai koya na lewe vuqa, ra vakabulai. (Luke 6:19) Sa ivakaraitaki levu dina ni sega ni nanumi koya ga!\n17 E sega ni dau vakayagataka vakaveitalia nona kaukaua o Jisu. Sega ni vakayagataka vakadua me veivakadrukai kina, se me veivakalasai kina. (Maciu 4:5-7) Sega mada ga ni vinakata me cakamana vei Eroti, me vakaceguya kina na nona gagadre. (Luke 23:8, 9) E sega ni dau sakitaka nona kaukaua o Jisu, ia e dau vakasalataki ira ga na vakabulai mera kua ni tukuna na ka a caka vei ira. (Marika 5:43; 7:36) E sega ni vinakata me rogo na kena itukutuku ena vuku wale ga ni ka veivakurabuitaki e dau cakava.—Maciu 12:15-19.\n18-20. (a) E vu tiko mai na cava na nona dau vakayagataka o Jisu nona kaukaua? (b) Cava o nanuma ena sala e vakabula kina e dua na didivara o Jisu?\n18 E tu na kaukaua vei Jisu, ia e sega vakadua ni vakataki ira na iliuliu dau veivakalolomataki. E kauaitaki ira na lewenivanua. Nona raici ira mada ga na vakaloloma e tarai koya sara ga, e vinakata kina me vakacegui ira. (Maciu 14:14) E kauaitaka na lomadra kei na nodra gagadre, nona dau vakayagataka gona nona kaukaua e vu tiko mai na nona dau veinanumi. Dua na kena ivakaraitaki vinaka e volai ena Marika 7:31-37.\n19 Era a raici Jisu na lewevuqa, sa ra qai kauta mai vua e levu era tauvimate, e vakabulai ira kece o koya. (Maciu 15:29, 30) Ia, e dua vei ira e kauaitaka vakatabakidua o Jisu. Na turaga oqo e didivara qai dredre vua na vosa. De dua e raica rawa o Jisu nona taqaya kei na nona madua na turaga oqo. Nanumi koya dina o Jisu, sa qai kauti koya vakatikitiki ina dua na vanua lala. Sa qai matanataka e so na ka o Jisu me kila kina na turaga oqo na ka e sa vakarau cakava. E “daramaka na nonai qaqalo ki na daligana ruarua ni tamata, ka kasivi, ka tara na yamena.” * (Marika 7:33) Oti sa qai rai cake i lomalagi. Na veika oqo e vakatakila vua na turaga didivara ni ka e vakarau cakava o Jisu e rawa ga ena kaukaua ni Kalou. Sa qai kaya o Jisu: “Mo rogo mada.” (Marika 7:34) Mai rogo tale yani na daligana na turaga oqo, taladrodro sara yani nona vosa.\n20 Ni veivakabulai mada ga o Jisu ena kaukaua e solia vua na Kalou, se vakaraitaka ga nona veikauaitaki, oqo e dua na ka e tarai keda vakalevu! Sega li nida lomavakacegu ni Kalou e sa digitaka na iLiuliu dauveikauaitaki oqo me tui ni nona Matanitu?\niVakaraitaki ni Veika Totoka me na Yaco\n21, 22. (a) Na cakamana i Jisu e vakatakarakarataka na cava? (b) Ni tu vei Jisu na kaukaua me lewa na veika me vaka na cagi kei na wai, na cava e rawa nida namaka ni sa na veiliutaki ena nona matanitu?\n21 Na cakacaka mana e cakava e vuravura o Jisu era ivakaraitaki ga ni veivakalougatataki totoka ena qai vakilai ni sa na veiliutaki vakatui. Ena vuravura vou ni Kalou, ena qai cakamana tale o Jisu—ia na nona cakamana e sa na vakilai ena veiyasa i vuravura kece! Vakasamataka mada oqo e so na ka eda na nanamaki kina.\n22 Ena qai vakalesuya mai vuravura o Jisu na draki e totoka vakaoti. Nanuma ni kaukaua e tu vua a vakamaravutaka kina na ua, ruru tale ga kina na cava. Ni sa na veiliutaki gona vakatui, sa na sega ni leqataki tale na cagilaba, uneune, kacabote ni volukano, se leqa tubukoso cava tale. O Jisu na Matai Daucakacaka, erau a vakaitavi vata ga kei Jiova ena buli ni vuravura kei na veika e tu kina, e sega gona ni vulagi o koya ena veika e baleta na vuravura. E kila o koya na sala vinaka mera vakayagataki kina na iyaubula kei vuravura. Ni sa na veiliutaki, sa na vukici na vuravura oqo me Parataisi.—Luke 23:43.\n23. Ni sa na Tui o Jisu, ena vakaceguya vakacava na gagadre ni kawatamata?\n23 Vakacava na veika e gadreva na kawatamata? E rawa vei Jisu me vakania e vica vata na udolu, ena nona vakayagataka e dua ga na ivakarau kakana. Oqo e vakaraitaka ni na sega ni dua ena waloloi ena ruku ni nona veiliutaki. Ena sega ni caka rawa na kakana, qai votai vakatautauvata, oqo ena vakaotia na leqa ni kakana. (Same 72:16) Nona vakabulai ira na tauvimate e vakaraitaka nira na vakabulai na mataboko, didivara, lokiloki, kei na galu—ena sega ni dua na mate e vo tale vei ira, sa ra na vakabulai vakadua. (Aisea 33:24; 35:5, 6) Nona rawa ni vakaturi ira na mate e vakadeitaka ni nona kaukaua vakatui ni lomalagi e rawa tale ga kina ni vakaturi ira na vica vata na milioni e sa nanumi ira tu o Tamana.—Joni 5:28, 29.\n24. Nida vakasamataka tiko na kaukaua i Jisu, na cava meda nanuma, ena vuku ni cava?\n24 Nida veivosakitaka tiko na kaukaua i Jisu, meda kua ni guilecava ni o koya na Luvena oqo e ucui Tamana vinaka sara tiko ga. (Joni 14:9) Nona vakayagataka gona o Jisu nona kaukaua e vakamatatataka na sala e dau vakayagataka tale ga kina o Jiova nona kaukaua. Me kena ivakaraitaki, vakasamataka mada na yalovinaka i Jisu ena nona vakabula e dua na vukavuka. Dua na ka na nona loloma, mani tarai koya na turaga oqo qai kaya: “Au sa vinakata.” (Marika 1:40-42) E rawa nida kaya ni veika vaka oqo e sa vaka e tukuna sara tiko ga kina o Jiova, ‘Au dau vakayagataka vaka oqo na noqu kaukaua!’ Sega ni vakabekataki nida na via vakacaucautaka sara ga na noda Kalou baleta ni vakayagataka dina vakayalololoma na nona kaukaua!\n^ para. 1 Dau yaco vakasauri na cava ena Wasawasa o Kalili. Na vuna baleta ni wasawasa oqo e sa bau lolovira sara ga na vanua e toka kina (e toka tale e cake na iyalayala ni wasawasa lelevu kei vuravura ena rauta ni 200 na mita), e katakata duadua e kea na cagi ni vakatauvatani kei na veivanua voleka, oqo e dau vakavuna na tavuki vakasauri ni draki. Na cagi kaukaua mai na ulunivanua o Erimoni ena vualiku era dau qai ciciva sobu na buca o Joritani. Ni ruru gona vakalailai na draki, de dua e sa ivakatakilakila tiko ni cagi tataba e baci vakarau ravu.\n^ para. 12 Kena ikuri, so na gauna e dau vakamacalataka ga vakararaba na Kosipeli e levu na cakamana qai vaka me okata ga me dua. Kena ivakaraitaki, e dua na gauna era a mai raici koya “kecega na lewe ni koro,” e vakabulai ira e “lewe levu” na tauvimate.—Marika 1:32-34.\n^ para. 19 Na kasivi e dau ivakatakilakila ni veivakabulai vei ira na Jiu kei ira na kai Matanitu Tani, e macala tale ga mai na nodra volavola na rapai ni oqo e dau nodra wainimate. Rairai kasivi o Jisu me vakaraitaka kina vua na turaga didivara ni sa vakarau vakabulai. De dua e duatani tale na ibalebale ni nona kasivi, ia e macala ga ni sega ni vakayagataka tiko i ke na nona ikasivi me wainimate.\nAisea 11:1-5 E vakaraitaka vakacava o Jisu nona “kaukauwa”? Na cava eda kila deivaki me baleta nona veiliutaki?\nMarika 2:1-12 Na veivakabulai i Jisu e vakaraitaka ni sa soli vua na kaukaua cava?\nJoni 6:25-27 E vakaceguya o Jisu na nodra gagadre vakayago na lewenivanua ni dau cakamana ena vukudra, ia na cava na usutu ni nona cakacaka vakaitalatala?\nJoni 12:37-43 Na cava era sega ni vakabauti Jisu kina e so era a raica sara tu ga nona cakamana? Cava eda vulica e ke?\niMeli iMeli “Karisito na Kaukauwa ni Kalou”